url: =MSS 11: Khensatna Lianpi Bawlna - Zomi Adventist Innkuan\nKhensatna Lianpi Bawlna\nPaula Cristina Ghibut, 18\nRomania; March 14\nKhensatna lianpi na bawl ding ciangin koi bangin na bawlzel hiam?\nPaula Cristina Ghibut in khensatna thupi mahmah khat bawl ding nei hi. Tua hun lai-in amah Romania ah tan 8 kah a, kum 14 pha hi. High School koi lai-ah kah ding, cih a ma’ khensat ding ahi hi.\nPaula sang siamah suak nuam hi. Amau geinai-a, kumpi sangah siamah sin theih nading mun zong om hi. Ahi zongin amah pen a neu pan kipan in, Adventist sangah a khangkhia ahi hi. Adventist sangah Science track bek ki sin sak hi.\nPaula in north-central Romania gam-a, Targu Mures khua, a inn vuah thu ngen-in Lai Siangtho a sim hi. Adventist pawlpi phuan khia te lak ah khat ahi, Ellen G. White laigelhte panin laigual pawl khat sim in, a nulepate tawh kikum khawm zel hi.\nTua bangin a simsim leh ‘Adventist naupangte in leitung khuavak a hi dingin kumpi sangte ah sang a kah huai na hong mu khia hi. E G White’ gelh mah ahi, “Counsels to Parents, Teachers, and Students,” cih laibu sungah, “Khris nungzuite in, leitung mite tawh tat le heek dante leh nekna dawnna te ah a ki bat loh ding uh hi bek a, amau guak tuam om, tuam tat ding hi zenzen lo hi” p.323. Tua banah, Kidona Lianpi sungah, kum zabi 13 hun sung a, Waldenses te tate (sangnaupangte) in a sangkahna uh ah a kahpih uh naupangte’ tungah huzaap nei mahmah uh a, amaute kikheel sak, piangthak sak zo uh hi. Tua bang thute hong sim khak ciangin Paula zong siamah khat a suah nadingin kumpi sangah kah leh Jesu’ thu a pulak suak zaw ding, ci-in hong ngaihsun hi.\nHimah taleh tua bangin a kah theih nadingin entrance exam a on phot kul veve hi. Tua manin, “Topa aw, hualai sang ah ka kah taktak ding Nang’ nong deihsakna ahih leh hoih takin hong ong sak in” ci-in thu ngen hi.\nTua mun ah kah theih nadingin hanciam mahmah kul hi. Paula a lung nuam taktak thei lo hi. Adventist school a nusiat ding baih sa tuan lo hi. Kumpi sangah siamah te in thu ngen lo ding a, Jesu thu tawh kisai la tomnote ki sa lo ding, cih thei hi.\nSang honding nipi kaal nih in a sap ciangin, Paula kumpi sangah a kah tadan in mang khat a manh hi. A siamahte ki hisak mahmah in, itna nei lo uh a, a khanpihte’ khialhna pipi khawng Paula mawhsak uh hi. Tua bangin suatkhialhna hangin Paula a heh suak mahmah hi. Nitak sang tuah ciangin inn lam ciah dingin a kithawi laitakin, aw khat za a, “Tai mang oh! Tai mang oh! Hong kilehkik nawnkei oh!” cihna aw khat za a, kua hiam ci-in a nunglam a leh-et hangin kuamah mu lo hi.\nZingsang a khanlawh ciangin, a mangmat a khiatna bang hi dinghiam ci-in a lungkham mahmah hi. A mangmat pen Pasian’ kiang pan hi lo ding, Satan in zong mang manhsak thei, ci-in ngaihsun hi. “Pasian aw, tu-a ka mangmat pen Nang’ kiangpan ahihleh ka tel theih nadingin lampi hong honsak in” ci-in thu ngen hi.\nA nulepate’ ngaihsutna Paula in dongh hi. Amaute in ama’ khensat bangbang ci uh hi. Tua ahih manin, Paula in ni tampi sung thu ngen in an tang zel hi. Lai Siangtho le Kamsang nu’ laigelhte sim behbeh hi. Tua bangin a simsim ciangin lamdang takin Adventist sangah a kah ding a hoihzawkna bekbek simkha in, a lungsim kikhel mahmah hi.\nSee also Pawlpi Sungah Kisinna\nEllen G White gelh, “Counsels to Parents, Teachers, and Students,” sungah, “naupangte’ tungah ki phasak in, itna neih lohna pen, migilote’ gamtatdan ahi hi” p. 175. Tua laibu sung mah ah, “I pawl sangte pen Pasian in hi bang nasep lianpite a sem dingin naupangte pattah nadingin sathau a nilh ahi hi.” P. 176.\n“Kumpi sangah siamah khat suah ding ka ut mahmah ngei hi. Ahi zongin pawlpi sangah Science bekbek a ki limsin hangin tua lai mah ah kah lengin a hoih zaw ding hi,” ci-in Paula in ngaihsun hi. Tua banah, “Child Guidance” kici kamsangnu’ laibu sungah, “Inn panin mun dangah pilna sin dingin i tate i paisak ciangin, a pualam sangte ah i kahsak ciangin amaute a’ dingin lungmuan huai lo hi. Pasian’ thu tawh kipattahna mun ah pilna sinsak leh hoih mahmah hi” p.304.\nPaula Adventist sangah kah suak dingin khensat ta hi. Pasian’ deihna tampitak theih beh toto hi. A nulepate’ kiang panin thu dongh den hi. Lai Siangtho le Kamsang nu’ laite sim den hi. Khensat taktak ta hi.\nAdventist High School ah a kah laitak, kum 16 a phak ciangin a lungtang Jesu pia-in ki tuiphum hi. Tu-in Paula kum 18 pha ta-a, a sawt lo-in sang man tading hi. University a tun ciangin siamah sin nading hun tampi tak a neih lam ki phawk hi.\n“Pasian tawh ka paikhopna pen damdam in a khang toto ahi hi. Kham theih guih theih ahih leh zangh ngei ke’ng. ahi zong ka pianthakna thu ka gen ding ka nei hi. Pasian in kal khat khit kal khat hong makaih hi. Khangnote a kua mapeuh zong Khris tawh kal khat khit kal khat a suan to dingin kong hanthawn nuam hi. I nisim nuntakna ah kalsuan sim in Amah i masak nak leh Ama’n hong sem ding hi.” Paula in ci hi.\nA beisa kum thum lai-in, i Sabbath 13 na sumpi khenkhat tawh Romania gam a, khangnote’ outreach program a dingin ki huh khin hi. Sumpi nong piak ciat manun lungdam mahmah hi. Topa’n a zah zakhat dongin hong thuk kik ta hen.\nPrev post ZSL 11: Galphual pan Zawhna ah\nNext post ZSL 12: Saklam le Khanglam pan Gamhoih ah


timestamp: atn

url: =Pasian In Hong Kem Ding Hi | Zomi Lyrics Directory :: Zomi Music and Songs Pasian In Hong Kem Ding Hi | Zomi Lyrics Directory :: Zomi Music and Songs\nPasian In Hong Kem Ding Hi\nCivilla D. Martin (1869-1948) W. Stillman Martin (1862-1935)\nA kuamapeuh in a deih mahmah hih hehnepna leh thapiakna la pen Martin-te nupa in 1904 kuma a phuah uh ahi hi. Martin-te nupa Lestershire, New York-a Practical Bible Training School ah a hawh laitak vua a phuah uh ahi hi. Tua hun laitakin tua sanga president John A. Davis in labu khat bawlbawl-a, a huh dingin Martin-te nupa cial hi. Tua Laisiangtho sangah a taam sungun ni khat pawlpi khat-a thuhilh dingin kisam hi. Amah pen tua hun lai-a thuhilhsiam minthang Baptist evangelist khat ahi hi. A pai nading pawlpi amau omna Laisiangtho sang panin gamla piana, tua Nipi Ni zingsangin a zi dam lo ciitciat sawnsawn hi. A pai nading gamla simsim ahih manin a pai nadingah pai lo-a khawlkik mai ding ngaihsun hi. Tua hun laitakin a tapa un, “Pa aw, Pasian in tuni hua pawlpi ah thu gen dingin hong deih leh nang om loh kal-in ka nu na kem lo ding hiam?” ci kekkak bilbel hi. Reverend Martin in zong hisa pahlian-a, a thuhilh ding kipelhsak lo-in pai pah vingveng hi. Tua ni-a a thuhilhna Pasian in thupha pia mahmah a, mi tampi takin Zeisu Khazih Honpa-in sangin piangthak uh hi.\nTua nitak inn a tun ciangin, a zi mahmah zong nakpi-in nuamtuam-a om mu hi. Nuamtuam mawkmawk bek lo-in zingsanga a tapa’ kammal, “Pasian in na kem ding hi” a cih pen la dawng khat-in na phuaka na manlah zawzen hi. A nitak ciangin Reverend Stillman Martin in a zi’ lamal phuah tawh kituak ding la-aw phuak-a tuni donga i saksak la-aw hi pah hi. A kumkik ciangin W.S. Martin leh President John Davis in tua Laisiangtho sanga zat dinga a kaihkhop uh labu Songs of Redemption and Praise sungah kihel pah a, “Pasian In Hong Kem Ding Hi” pen leitung mun tuamtuam-a kideihpen la khat hong suak pah hi.\nHih lamal a phuak Civilla Durfee Martin pen August 21,1869 ni-in Nova Scotia (Canada) ah suak hi. Dr. Martin tawh a kiteen ma-in tawlkhat sung sangsia semin laihilh-a, tua kawmin music sin hi. Reverend Martin tawh a kiteen khit uh ciangin a lawmpa’ zinna khempeuh ah zui kawikawi-a a nasepna nakpi-in panpih thei hi. A nupa un gospel la tampi mah phuak khawm uh hi. Mrs. Martin’ phuah late lakah “His Eye Is on the Sparrow” a cih la bang a minthang phadeuh ahi hi. Tua la bang bel a aw Charles Gabriel in phuahsakkik bilbel hi. March 9, 1948 ni-in America gam Atlanta, Georgia ah si hi.\nWalter Stillman Martin bel America gam Rowley, Essex County, Massachusetts ah 1862 kumin suak hi. Harvard University ah pilna a sin khit ciangin Baptist pawlpi ah ordination kipia hi. America gam buppi ah Bible conference leh evangelistic thuhilhna nei kawikawi-a minthang mahmah hi. 1916 kumin Martin-te nupa Disciples of Christ pawlpi ah lut uh a, North Carolina-a Atlantic Christian College ah professor of Bible sem hi. December 16, 1935 ni-a a sih dongin Atlantic, Georgia ah teng uh-a, nasepna tangzaii takin nei uh hi.\nPasian’ na i sepna ah i tuah ngeisa leh i theihsa ciat mahbangin a kuamapeuh in hehnepna leh thapiakna kisam den hi. Mihingte i upmawh sangin kithanemzaw thei mahmah mawk hi. Martin-te nupa’ phuah hih la mahmah zong tua bang hun cianga mite a hehnem ding leh thathak a guan dinga Pasian’ zat la ngaih ahi hi.


url: =Sia Job Thawngno DD ngah lungdampihna ~ Samuel Nas :: ZOMI DAILY\nposted on 25 March 2020 at 3:03 pm Lomkholna: Article, TgSamuelNas\nTuni Feb 22, 2020 nitak lamin ka Facebook tawlet pan ka khuadak leh, Sia Job Thawngno in Doctor of Divinity pahtawina sang ding cih thu ka mu hi. Ka lungdampihna lian mahmah a, pahtawina zong a sang ding takin sang ta hi ci-in ka lenna India gam kiukhat pan na lungkim mahmah ing.\nSia Job Thawngno pen Zomite adingin go manpha ahihzia pen tam gen kullo in I theihtek sa hi. Thugen veve ama ong gen penin ong sukha deuh zel a, laigelh veve zong ama gelh penin ong bun zaw deuh zel hi. Khua khawng ong dam deuh ciang, a thei vive mah “tuni khua dam tak ei maw” cih dan khawngin I kiim I kianga te kiang kigengen thei zel hi. Tua mah bangin ken zong I theih teksa hi mah leh hih hun lemtang ah la in Siapa thupi ka sakna leh ama tung ka lungdamna tamlo ong gelhkhia nuam ing.\n1) Lai lam nasepna ah a hanciamna\nI Zomi bup sungah laibu sawm khat (10) a gelh genloh a sim zong a sim nailo a tamzaw kihi mai ding hi. Tua kawmkal ah Siapa in pen a sim bek hilo a bawl ngiat leh a hawmkhiat ngiat pen bu za leh sawm thum (130) bang cing ta mawk hi. Lai lam nasepna pen I minam sungah a met lametna tawh hi leh septak het lo ding cih pen Greek philosopher minthang Socrates te pawl I ban zo kei zongin kingaihsun thei lel hi.\nA met ding lam sangin veina tak tawh Zomite lai lamah I khantohna ding ahih theih tawpa pan hong lak pen Siapa tung zaktakna lianpi i pia hi. Zomi khangthakte hong khualna hi ci-in ka ngaihsun a, ka lungdamna lian hi. A lungkiat ni leh thanem ni bang om tham ding cih khawng ka ngaihsun a, tua pipi mahin a hanciam veve Siapa pen “thupi sa ing” cih bekin ka lungsim sunga om zah genkhia zolo hi.\n“Laigelh mite leh vok pen a sih khit uh ciang a manphatna uh kithei pan” ci-in ciamnuihin kigen thei zel hi. English literature adingin mi manpha William Shakespeare, Mark Twain, Leo Tolstoy cihte pawl zong tua dan vive mah hi. Kamsang ka hih loh hang, I Siapa zong pen tuhun bekah hilo, mailam ah zong a manphatna kitel semsem ding hi ci-in genkhol ngam ing. Kei ka angtanna bel Siapa in ong dampih lai ngei in lai lamah a mapannate a thei bek hilo, a manphatna a muban khat ka hihna pen hi. Hih danin lungdampihna lai gelh thei a ka om zong hampha kisa mahmah ing.\nI Siapa hangin Zomi Literature tampi in khang a, ama hanciamna tawh Zomite in laibu hoih tampi kineih lawh hi. A laibu bawl khenkhat, “Lungsim Limlang” “Kha Ann 100” cihte pawl pen mimal takin ka na metpih diakte hi. I Siapite Sia Go Khen akipan Sia JM Paupu, Sia Enno te pawl sermon leh thuluite kaikhawmin a bu a ong bawl zong I minam adingin go manpha hi den ta ding hi.\nLaigelh veve pen i simnop deuh om a, Siapa gelhte pen ken simnop ka sa diak hi. A laigelh ka muhkhak bangbang pen simlohin khahsuah ngei hetlo hing. Tangval ka hih hang Nupa kal thu leh Innkuan nopna thusim a gelh te pawl zong na sim den ing. Kisap hun tak ciang zontawm kul nawnlo dingin lungsim ah na khol khol ding cih danin na ngaihsun ing.\nPaunak khat in, “Khangkhat nuntakna sungah, a kimang tawntung ding laibu khat beek bawl in. Tua ahih kei leh zong a ciapteh taak ding na lian khat beek sepkhiat sawm in” na ci hi. Siapa in pen laibu bawl leh na hoih sepkhiat anihin zo takin semkhia a, i minam leh midang tampite adingin thupha lianpi suak hi.\n2) Tuucing muanhuai ahihna\nPasian nasem tampi tak pen meigit tawh kibang uh hi. Tomvei sung kuang hethat uh a, a sawtlo in mitkik pah uh hi. Siapa bel Topa lenggah huanah a mapan zawh kum 34 bang pha to ta a, a meikuang lah mit lam sangin kuang deuhdeuh zawlai hi.\nMimal in holimna kinei hen la, “Sia aw, Topa nasepna bangci na sa hiam?” ci-in kidong leh, hong dawnna pen, “Topa nasepna ah nuamsa semsem ing” cih la hi pelmawh dingin ngaihsun ing. Bang hangin? Ama’n amah a sam pa theician a, um bek hi lo-in zong muang ngiat hi. A thugenna leh a laigelhte ah hih thute kimu thei hi.\nPawlpi kem sia ahihna pen thu khat hi ta leh, vakkawn siate (evangelist) mah bangin Zogam dung leh vai ah, damlo pi mahin kha mangthangte veina tawh a kalsuannate khawng zong suutsuut tham cing hi. Amah a khe a hoihloh hang, khe hoihte phak batloh dongah paipai lel hi. Damlo ahih hang mi cidam sinsente sep zawh ngeiloh ding na lian tampi semkhia zo hi. Hih pen khangthak Pasian nasemte adingin tona(challenge) lianpi hi pah hi.\nA thupi penah, Siapa in pen a hihna khat peuhpeuh ah citak takin sem a, Zomite adingin a thu bek tawh hilo in a nuntakna mahmah tawh zong a ciinhuai leh ettehhuai nuntakna hong luikhia hi. “Na nuntakna in thu gen den ahihmanin a thangahhuai hi sak in” cih thu pen Siapa nuntakna in gencian hi.\nGen gen ni ci leng, gen ding tampi om lai hi – BTh sin ding a kithawi laitak ama lamet loh zawk “Back To Hospital” buaih a lak dan khawng, Pasian nasem tampi a pattahna thu khawng leh, amah bangin damlote a huhna leh a laptohna khawng zong suut tham cing hi. Ken ka en mahmah a thugen siamna leh a ciamnuih siamna khawng zong e. Pasal hoih ahihna, mi kiniamkhiat ahihna leh piakkkhiatna a hatzia khawng zong hun dangah sut dingin limsit phot ni.\nKa thukhupna lamah Siapa kammal (quotes) hoih ka sak diak ka lotngah pawlkhat hong gelhkhia ing:-\n1) A thu na deihloh manin a mi mudah ken la, a mi na deihloh manin a thu mawk nial kei in.\n2) Mawhna pen mawhna hi ci-in na kih masiah na siangtho kei ding hi.\n3) Thu na lang zak leh, a lang bekmah um pah in.\n4) I kitehna a niam luat leh, kiliatsakna piang baih mahmah hi.\n5) Mite pahtak ding I ut luat leh, mite nasem kisuak lel hi.\n6) I kipil sak kei leh [pilna I hanciam kei leh] a haisa in a suak I hi hi.\n7) I mel I kipuah zahin I lungsim puah leng, kuamah mi sia ki-omlo ding hi.\n8) Thupha ciapteh theihna pen gualzawhna hi a, thusia ciapteh theihna pen guallelhna hi.\n9) Melhoih na kisak hang, hong mudah om veve a; melsia na kisak hang hoih hong ong sa om veve hi.\n10) Koppih zonna vai ah, “It masa ken la, teel masa in. Na teel khit teh it inla, na it khit teh teel nawn kei in.\n“Sia aw, Zomite in nang bang mi manpha ettehtaak kong neih uh pen kihampha mahmah hi. Tutung Doctor of Divinity pahtawina na san zong lungsim khempeuh tawh hong lungdampih ing. Lei ah sang vanah na thaman ding tam zawlai ding cih khawng ka ngaihsut ciang, hong haza sim phial mai ing. Lah kihazat theih hi lo.\nHici’n khangthakte suutsuut ding tangthu zaknop leh thangahhuai na nuntakna tawh a gelhgelh na suak hi. Topa in na nupa un cidam khansauna hong pia hen la, Ama nasem muanhuai ahi zel dingin a thupha namkim tawh hong phungvuh den ta hen. Amen.” Laigelh, Tg Samuel Nas\nPrevious: Incubation Period cih banghiam? ~ Dr. Singpi\nNext: Tuni Tonzang ah thu khentat pawlkhat ~ Pu Thangboi


url: =US gamsung khualzinna pawlkhat – 1 :: ZOMI DAILY\nposted on 3 January 2016 at 5:00 pm UTC+9:30 Lomkholna: Article, Awnzapau\nUS Embassy ah Visa Ngetna\nJuly 30, Wednesday 2008\nIh thulu tawh kisai in a kipatna ahi, US embassy zumah visa lut a kipan kong pulaak masa ding hi. Visa lut ding ma in bangbang ahi zongin a ut takpi mah a, a siau hi mawk ih hihteh ngah kei khong leng lungnuam khollo ding kimaimial veve ding cihna tawh, mi dangte hong theih ding zong ki-ut masa lo hi. Kua mah zong kigen nuam sam lo a, alutlut ngeite kiangah koici dan cih zong hong theih khak ding kideih khollo zaw ahih manin ka dong kha ngam kei lailai hi. Ko lut lai in tu lai hun bang lo in US visa ngahna ding a ol zeeng hi peuhmah naii lo hi.\nKumpi sung a om lai in gamdang pai ciangin eimau tekhtekh pai kul lo aa, zum a vaiipuak nei te’n hong bawlsak pah in a passport leh visa kikhensa hong pia viuviau pah ahihi. Tua ahih manin, bangmah visa lutdan zong kithei se lo hi. Cik a khan a lut ngei nailo ka hih manin a dan ka thei hetkei takpi hi.\nHih visa lutna ding tawh kisai in embassy zumte’ hong kalh hamtang ahih loh hangin kisam ding a kilawm ka sak khempeuh, ka khawm kawikawi a, ka Senior Pastor uh Lawm Enno in zong ka vek uh a’ding panpihna lai hong gelhsak ahih manin, ka lungdamna zong hih ka laibu sung tungtawnin ka ko kik phapha hi.\nVisa lutma in kei ngaihsut tawmna ah ko innkuan hun hong tun ciangin, counselor te’n a khan sungah suakta takin hong lutsakin a mai ah tu kawmsa in hong dong hithiat dingin ka ngaihsun hi. A zum sung ka tun taktak uh ciangin tua bang na hi peuhmah lo a, visa lut ding khempeuh khan gol khatah hong ngaksak hi.\nTua ka ngakna uh innkhan leh hong dong ding counselor te khan a tuamin kidei hi. Window ci in nambat guan a vang li khawng hiam aw khat limlang maan tawh kidalin laidal kipiak theihna dingin a nuai vang sak hi. A sung leh a pua ih pau aw akizakna dingin tawm khat kongkhak maan sung zong 4” Diameter cia ding a beem in vangsak hi.\nEi hun hongtun ciangin tuapa tuanu Window numbat tua zahna ah hong pai in ci in sam in a gei a naii a, a ngakte zaktangpi mah in dotna atuamtuam kinei uhhi. Sorry!! ci a, a passport a piakkik pahte pen maigumsa in innkhan pan pusuak pah vingveng uhhi. A ngahte pen zingciangin nitak nai 3:00PM in na passport hong la in cih leh na visa man ding uh sum na pia thuah in cih ahihi.\nAtung a pat in ko thum lak ah kei bel peelmawh in hong pia tei in ka ummawh hi. Kamphat leh kazi zong ngah thei tei kha dingin ka tuat khol hi. Ka tanu Niangniang tawh ka thum un bel hong pia helhol gai liang dingin ka ginnei ngam kei hi. Gitneih ngam lohpi mah in ka tanu tawh ka thum tak un ka ngah gai uhhi. Lungdam maitai tak in pusuak in security personel te bang hopih in mangpha ka khak tanggtangg phet deep uhhi.\nA pua lam ka tun uh ciangin Kamnu bang Haleluijah!!! ci in hong awng veva kawmin a khut gel vantung lam ah zakkhia kawmsa in Pasian in thupha hongpiakna phat in lungdamna hong ko pah samsam hi. Ko gel pata bel ahi ding mah hi aci bang keek khat in ka om phiauphuau uh a, ahi zongin a lungdam takpi mah lah ka hi gige uhhi. A zing July 31, 2008 ni nitak nai 3:00PM in US gamsung lut theih nang visa kituumh ka passport uh ka va thoh thei uhhi.\nPrevious: Bangteng in Zomi hong hisak peuhmah ahia le? ~ Hau Za Cin\nNext: A 7 veina ZOSIAM Gospel nasepna lawhcing mahmah


url: =Format: Shapefile / Institution: University of Colorado Boulder / Place: Colorado / Data type: Line - Colorado GeoLibrary Search Results\nStart Over You searched for: Format Shapefile ✖Remove constraint Format: Shapefile Institution University of Colorado Boulder ✖Remove constraint Institution: University of Colorado Boulder Place Colorado ✖Remove constraint Place: Colorado Data type Line ✖Remove constraint Data type: Line\n11. Colorado Parks & Wildlife - Species Data - Elk Migration Patterns\n12. Colorado Parks & Wildlife - Species Data - Moose Migration Patterns\n13. Colorado Parks & Wildlife - Species Data - Mule Deer Migration Patterns\n14. Colorado Parks & Wildlife - Species Data - Pronghorn Migration Patterns


url: =Pasal khat numei tungah kitaat ahih manin acilbu ki tuatsakziau :: ZOMI DAILY\nPasal khat numei tungah kitaat ahih manin acilbu ki tuatsakziau\nposted on 13 September 2017 at 11:15 pm Lomkholna: China, News, Sawltak, World\nPasal khat Bus sungah numeikhat ii khuktungah kitattat ahih manin, acilbu tuatsakziau\nChinese pasal khatin Bus tungah atuanlaitak akalkawmteng amai ah atu numei ii khuktungah vatattat ahih manin, tua numeinu’n zong acilbu tuatsakziau cihi.\nHih buaina Incident pen China, Henan Province, Luoyang khuasung ah thupiang ahihi. Tua pasalpa ii agamtatna pen Bus tungah akithuah CCTV panin naki Record kha ahih manin, tua Video Clip pen Chinese Social Media tengah ki thehzakpah zihziah cihi.\nTua video clip kikhahkhia sungah amasa in tua pasalpa pen tutna khatah atu ahihi. Tua atutna nusialiang in, dingkhia a, numei khat ii amailian ah vadingphei citciat hi.\nTua numeinu pen amahguak atu hi in, Mobile Phone khattawh buaimahmah hileh kilawm hi. Tawmvei khitciangin tua pasalpa pen numei tutnatawh kinehphei tektek in, anunung ah numeinu ii akhuk tawh akalkawm teng ki tatpheisak hi.\nTua numeinu inzong aphukha mawkmawk hilo, ngimngim in atatphei ahihlam atheih ciangin thakhat in pasalpa cilbu teng tuatpheisak pahhi.\nTuabektawh phasaklo in, Police te Phone tawh sampah in, Report bawlziau hi. Police tezong asawtlo in hongtungpah uh a, tua pasalpa pen mankhiapah uhhi. Tuapa pen ni 5 sung thong kikhum cihi.\nRelated: China ah Bus tuahsia in mi 36 in sihlawh, adangzong mi 13 liamgawp\nHih Video tungtawn in, ih gamtatna khempeuh hongki musim khinkhian cih phawkdet huai a, kidawm in gamtatding thu honghilh hi. Numei te’nzong hongki simmawh, hongki nopnehleh pumthuakthuaklo in, huhna akisapleh ngenin thuhkikpah leklekding kisam hi. Tuhunciang numei tezong siamna ahiciangkhat theihkultuak tamawk hi. Sawltak #zomidaily\nPrevious: Datsi kibuak in aki hallupsawm Rohingya khat thong kha 6 kiading in thukibawl\nNext: Florida Nursing Home ah Electric mei siatna hangin mi 5 in sihlawh, mi 115 kihemkhia\nPu Thawng Za Khup khekhap Panglong ah\nZomi te kalsuan ziading\nZomi DCA makai (E.C) kiteelna pulak khiatna (2018 – 2020)


url: =Zolai kum 100 cin Jubilee vai zaksak kikna\nTununga i kizaksak om bangin ganhing dinmun tawh a kibang linlian Zomite in Pasian khuavaak tangkha-in Zolai i neih zawh kum 100 hong cing taktak ahi ta hi. Tulaitak Kalaymyo ah ZCLS leh innteek sem ding Tahan Tuiphumte kilimgin mahmah uh a, a muntek ah buai si tham uh hi.\nThugenpi ding pen Revd Dr JM. Ngul Khan Pau (D.Miss) leh a zi hong tungkhin uh a, tuni'n Reve Khoi Lam Thang (BSM) Yangon panin hong tung leuleu ta hi. wed.ni teh Dr.Hau Za Cin ong tung lai ding hi. Kalaymyo panin Bishop Felix Lian Khen Thang (Ph.D), Tedim panin Revd Dr Thuam Khan Thang (D.Min) leh Revd Khai Khan Suan (D.D) te zong hong kihel ding uh hi.\nOct.30, 2013 nitak lam 5:30 hunin Jubilee pawipi hongna kinei ding a, Revd Tuang Khan Kap in mualsuang honna hong nei ding hi. Tua lo a thukicingin bulletin a kibawlsak laitak ahih manin hong kizasak lai ding hi. Sun thusinna leh nitaksim cialpi kinei ding a, limlahna tuamtuam zong om ding hi.\nNgeina lam tuamtuamte zong kilaksak ding a, a nitak nunung pen ZOMUS Kalay te' makaihna tawh Concert pi neih dingin zong geelna om cih kiza hi. Fashion Show (or) Model show zong thuging a om nai loh hangin a nei zo hong om ing kilunggulh ahih manin ka na vaan lai ding uh hi.\nTua hunsungin khuaimel vaak 100 leh thau om lo ahih manin Zam tumna cihte zong om ding a, a limkhaphuai/zaktakbaangtakin kizang nuam hi hi. Tua a mapang dingtezong pawlpi tuamtuam panin sehtan kipia khin a, rehearsal zong bawllai ding uh ahi hi.\nKhuahunte hong hoih a, vaisia dang om het lo a, lungkimhuai leh i minam ading thupha ngahna pawipi hong hi dingin thungetna tawh hong panpih ciat ta un, ci'n i kicial phapha hi. Sum-le-pai tawh hong mapang sate' tungah zong lungdam hong ko tangtang uh hi. Hong pia lai dingte zong a hun bei cih bang om lo hi, ci-in ZCLS Pu in gen hi. Niak pen mipi khempeuh a kisam hi a, mun za lua lo ahih manin thungai nuam taktakte pen tun baih ding hong thupi kha ding ahi hi.\nEi khangsungah Zomi level in kum 100 cin muak ding hong om pak nawn lo ding hi. Nang bang tawh na kihel nuam hiam, Zomi leh khangsawnte'n tuubang a cin dingin bang tawh nong lakkhia nuam hiam, na ngaihsun pha mahmah lai dih vuau sanggamte. Topa'n thupha hong pia ciat ta hen.\nMedia Dept. (Zolai kum 100 Jubilee pawipi)


url: =LESSON 10 Feb 29 – Mar 6 MAWH KISIIKNA PAN KHA HEHNEPNA ~ MUC\nLESSON 10 Feb 29 – Mar 6 MAWH KISIIKNA PAN KHA HEHNEPNA\nAdmin 10:48:00 PM Articles, Sabbath School Lesson\nLESSON 10 Feb 29 – Mar 6\nMAWH KISIIKNA PAN KHA HEHNEPNA\nTu Kaal Sung Sim Ding:Dan. 9; Jer. 25: 11, 12, 29; 2Kum. 19: 15 – 19; Matt. 5: 16; James 5:16.\nKAMNGAH: “ Topa aw, kong thungetna uh hong za inla, ka mawhna uh hong maisak in. Topa aw, hong ngai inla hong sem in. Mi khempeuh in Pasian na hihlam a hong theih nadingun hong zekai kei in. Hih khuapi leh hih mite na neihsa ahi hi,” ka ci hi (Daniel 9: 19).\nLai Siangtho sungah a thupi mahmah thungetna khat in Daniel 9 sungah kimu thei hi. A lungkham hunin Daniel in a mai-ah om hamsatna khempeuh thungetna tawh nawktan zo hi. Kuamah in a theih zawh loh Pasian a thei lo kumpipa mangmat hangin Daniel leh a lawmte in a sawt lo-in thahna thuak ding uh hi ta hi. Hih thu hangin Daniel in Topa tungah thungen hi (Daniel 2). Pasian tungah thungen lo-in kumpipa tung bekah thungen ding thupiak om taleh, Daniel in nisim a neih ngei bangin Jerusalem mai-ngatin thungen veve hi (Dan.6). Daniel thungetna (Dan. 9) i ngaihsut ciangin Daniel 8 sung a zingsang leh nitak 2300 genkholhna in Daniel tungah huzap lianpi nei hi, cih i phawk ding kisam hi.\nA huampi-in tua genkholhnate Daniel kihilh hi mah taleh amah a hilh vantungmi nihte kiko-na thu Daniel in tel zo lo hi. “Ni 2300 khit ciangin biakbuk kisuansuah ding hi’ (Dan. 8:14). Daniel 9 sungah, tu-in tua genkholhna tawh kisai thu kamsangpa tungah kihilh beh hi. Hih hun sung mahin kamsangpa in lungsim khempeuh tawh a thunget Pasian in dawng hi.\nPASIAN KAMMAL THU BULPI\nDaniel 9: 1, 2 sim in. Daniel in Topa kammal (Lai Siangtho) limtak sim a, a sim thute telcian hi. Daniel sim Lai Siangtho in bang hi ding hiam?\nA thunget i ngaihsut ciangin Daniel in, Pasian in Moses leh kamsangte tungah a pulaak Ama thute limtak simtel hi,cih kilangh hi. Jeremiah laizial a simna panin saltan hun sawttan ding in kum 70 sung hi ding hi, cih Daniel in mukhia hi (Jer. 25: 11, 12; 29:10). Daniel in a nuntak hun in a thupi genkholhna bang hun sungah nungta ahihlam kitheitel hi.\nDaniel thunget hun in BC 539 sung hi. Hih kum pen Persia Empire in Babylon a zawh kum hi. Tua hi-in Nebuchadnezzar in Jerusalem do-in biakbuk a sukkhiat kum 70 khengval khin hi. Tua ahih manin Jeremiah genkholh bangin Pasian mite in a sawt lo-in a gam uah ciah kik ding uh hi. Topa Kammal muang ahih manin Daniel in a mite tungah na lianpi khat piang ding hi, cih thei hi. Pasian in a genkholh bangin Babylon-ah saltan hun bei ding hi ta ahih manin Jew mite in a gam uah ciah kik ding uh hi ta hi.\nAma hunlai-a Lai Siangtho a simna tungtawnin Daniel in a mipihte mawhna in bang zahin lian cih mu tel hi. Bang hang hiam cihleh amaute in Pasian tawh a thuciam uh mangngilh uh hi. Pasian tawh a kizopna uh kisia hi. Tua hangin amaute in a pelh theih loh uh mi gamah saltang uh hi (Siam. 26: 14- 45). Tua hi-in Pasian pulaak thute a kantelna tungtawnin Daniel in genkholhna hunte theitelin, a mipihte aitangin Pasian tungah thuumna nei hi.\nLeitung hun beikuan sungah a nungta ihih manin a beisa hunte sangin Lai Siangtho sim a, Pasian kammal bangin i nuntak ding kisam mahmah hi. Lai Siangtho bek in tuhun in bang hun hiam cih hong hilh hi. Lai Siangtho in a sia leh a pha kido-na hong hilh a, leitung in siatna tawh beisiang ding a, Pasian in tawntung Ama Gam hong phut ding hi. Lai Siangtho simna-in hun tam zang semsem hi lehang tulaitak i dinmun, leitung kihei-dan cihte a kipan leitung in siatna tawh kidim hi taleh lametna tawh nuntak theihna hong hilh ding hi.\nBangci bangin Lai Siangtho in leitung nate in a mawkna ahihlam hong theitelsak hiam?\nHEHPIHNA ZUAN DINGIN THUUMNA\nDan. 9: 3-19 sim in. Daniel in bang siksanin hehpihna ngen hi ding hiam?\nDaniel thungetna panin theih ding thu pawl khat kimu hi. (1). Bang thu hangin a mipihte in gim thuakna uh hi ding hiam ci-in a muhkhiat theih nadingin Daniel in thungen hi lo hi. Daniel in a mipihte saltanna a hang theitel hi. A thungetna-ah Daniel mahmah in saltanna a hang pulaak hi. “Topa kote Pasian thu mang lo-in Ama nasem kamsangte tungtawn a hong piak thukhamte ka zuih loh uh hangin hong hehpihlai hi” (Dan. 9: 10), ci hi.\nA nunung pen Daniel’ mangmuhna tawh kisai Daniel 8 a nunung lamah nitak leh zingsang 2300 tawh kisai, amah mah in telzo lo hi (Dan. 8: 27). A nihna-ah Pasian in a mite a hehpih ding ngetna, A mite in mawhin siatna tawh kidim uh hi taleh Pasian in amaute mawhna maisak dingin kiging tawntung hi. Hih in hotkhiat lungdamna thu hi. Mihing in amah leh amah kihonkhia zo dingin hoihna bang mah nei lo hi. Hehpihna ngah ding kilawm lopi mah, mawhmai-na ngah ding kilawm lopi mah Topa tung panin hehpihna, mawhmai-na ngen uh hi. Hih in Pasian mai-ah mimal khat ciat i dinmun ding hi lo hiam?\nDan. 9: 18, 19 sim in. Topa in Daniel thunget pia dingin Daniel in bang siksan hiam?\nPasian in Daniel thunget a piak theihna khat in Daniel in Pasian min zahtak hi; a min phat hi. Daniel in ama nopsak nading leh a mipihte nopsak nadingin thungen hi lo-in, Pasian min a than nadingin thungen hi (Dan. 9: 17 – 19). Daniel in Pasian min ading bekin thungen ahih manin a thunget Pasian in pia hi.\n2Kum. 19: 15- 19 sim in. Koi bang danin Hezekiah thunget in Daniel thunget tawh kibatna khat nei hiam? Matt. 5:16 in Pasian min i thansak theih dan ding bang lampi hong hilh hiam?\nMI ADING THUNGET A MANPHATNA\nDan. 9: 5-13 sim in. Daniel a kipan mawhna hangin Judah gamin gimna thuak hi. Daniel in tam veipi “ ka mawh khin zo uh hi” ci-in a pulaak in thupitna bang nei hiam?\nLai Siangtho sungah mite adingin thungetsakte lakah Daniel in a mipihte adingin a thungetsak zong kihel hi. Tua bang thungette in Pasian lungsim sukha hi; tua bang ciangin amaute in gim thuak ding thukhenna tawh kipelhsakin, a galte khut sung panun suakta uh hi. Pasian in Jew khempeuh suksiat ding a sawmlaitakin Moses in amaute adingin a thungetna hangin amaute in gimna tawh kipelh uh hi (Pai. 32: 7 – 14; Gam. 14: 10 – 25). Gam sung khempeuhah nasia takin kialpi tungin a cihmawh laitakun, Elijah thungetna Topa in dawng ahih manin, guahzu-in leitang in nek ding an pia kik hi (1Kum. 18).\nI lawmte a kipan mite adingin thu i nget ciangin Pasian in i thunget hong pia-in a kisam bangin na hong sem hi. Khat veivei ciangin Pasian in i thunget hong pia pahpah lo hi. Ahi zongin Pasian in A mite kitangsapna mangngilh ngei lo hi, cih i phawk ding kisam hi (James 5: 16).\nDaniel in a mipihte leh Pasian kikaalah palaai-in om hi. Lai Siangtho a sinna tungtawnin kamsangpa in a mipihte in Pasian thukham palsatin mawhna tawh kidim uh a, Pasian vauhilh kholhna a thudonlohnate uh mu khia hi. Mawhna, siatna in a vukcip laitak mahun Daniel in a mipihte dam nading, mawhmai-na a ngah dingun thungetsak hi. Daniel in mipihte bangin mawhna siatna tawh kidim a mawhmai-na kisam ahihlam amah leh amah kiphawk hi.Daniel nunzia in eite adingin Pa mai-ah a va ding Khrih, Palaai limcing hi (John 17). Ahizongin Danial in Khrih tawh a kibat lohna tampi nei hi. Khrih in mimawh hi lo hi (Heb. 4: 15) Tua hi-in mawhmai ding thunget kisam lo hi; mawhmai nading biakpiakna a piak kul lo hi (Heb. 7: 26, 27). Ahi zongin Khrih in mawhnei mi khat bangin hong nungta hi. “Khrih tawh i kipawlna hangin eite zong Pasian tawh a kibangin midik i suahtheih nadingin mawhna a nei lo Khrih pen eite tang dingin Pasian in mawhnei mi a suaksak hi” (2Kor. 5: 21).\nNa hoihna, siantho-na, dikna, gamtat hoihna khempeuh gawmtuah inla, Pasian maipha leh hotkhiatna ngah nadingin Pasian vantungmite mai-ah a va puak hi lecin, Pasian in lehdo langpan gamtatna-in ciamteh ding hi.” Ellen G. White, Faith and Works, 24. Hih in eite aitangin mawh hong thuumsak Palaai i kitangsapna hong hilh hi lo hiam?\nA mipihte adingin Daniel in a thungetna sungah thu guipi nih kihel hi: a mipihte mawhna leh Jerusalem kisiatna pulaak hi. Pasian in kamsangpa thunget pia hi. Messiah nasepna tungtawnin minamte in hotkhiatna ngah a, biakbuk in kisiansuah ding hi. Pasian in Daniel thungetna bangin thakhatin sem pah hi. Messiah nasep in minam khempeuh in hotkhiatna ngah ding hi.\nDan. 9: 21- 27 sim in. Nipi kaal 70 sungin a kizo siang ding nasep in bang nasep hi ding hiam? Bang hangin tua nasep in Jesuh bek in sem thei ding hiam?\n(1). “Gamtat khialhna” Hebrew ‘pesha’ cih kammal in khentatna tawh thukham palsatna, mawhna hi, cih thei napi-in mawhna bangin ngaihsut lohnate a pulaak kammal hi (Pau. 28: 24). “Pesha” kammal in lungkhuahna tawh Pasian langpanna a pulaak kammalin zong kizang hi (Eze. 2:3). Ahi zongin mihing in Pasian a langpannate Khrih sisan in maisakin, Kalvary pan hong luangkhia dikna hong kipia hi.\n(2). “Mawhna khempeuh a bei nading.” Dik hi, ci-in a hong pulaak ciangin mawhna khempeuh mai hi. Mawhna hong om a kipan mihing in Pasian deihna cinh zo lo hi. Ahi zongin Messiah in mihing kicinlohna khempeuh hong lakkhiatsakin Ama kicinna hong pia hi.\n(3). “Pasian tawh kilem kik nading.” Paul gen bangin “Tapa sungah Pasian kicinna teng a om nading, singlamteh tunga luang sisan tungtawnin kilemna piangsakin, leitunga om nate hitaleh vantunga om nate hitaleh na khempeuh ama tungtawnin amah tawh a kilemkik-sakna in Pasian lungkimna ahi hi.” Kol. 1: 19, 20. Jesuh bek in mawhna sung pan hong honkhia hi.\n(4). “Tawntung Thutang Hong Puak Ding.” Khrih in eite thuak ding khempeuh singlamteh tungah hong thuak khin hi. Tua hangin Pasian tawh kizopna thupha i ngah thei hi. Upna tawh Pasian tung pan hong pai dikna i ngah hi.\n(5). “Genkholhna leh Mangmuhnate Pulaak Nai Ken.” Khrih in amah leh amah a hong kipiak ciangin, Thuciam Lui sunga Ama hong sih nading enkholhna khempeuh tangtung hi. Mawhna hang Ama sihna in kicing hi.\n(6). “Sathau Kinilh A Siangtho Bel.” Hih munah Siangtho Pen cih in nunna pulaak hi lo-in biakbuk (mun) pulaak hi. Tua hi-in vantung biakbukah Khrih in palaai nasep a kipat thu pulaak hi (Heb. 8:1).\nGENKHOLHNA TAWH KISAI NI LEH KUM\nDaniel in nitak leh zingsang 2300 khit ciang a mangmuh in a lungsim linglawngsak hi. Bang hang hiam cihleh tua a muh thute tel zo lo hi (Dan. 8: 27). Kum sawm khit ciangin Daniel huh dingin Gabriel hong pai kik hi (Dan. 9:23). A kilaak nunung bel mangmuhna in Daniel tel zawh loh thute telsak hi. Kaal 70 khit ciangin Messiah in a nasep dingte sem khin zo ding hi, ci-in kilaak hi. Genkholhna ni khat in kum khat (year-day principle) tungtawnin genkholhna nipi kaal 70 in kum 490 sawt hi, cihna hi. A kipat ding hun in Jerusalem kipuahphat kik ding thupiak hun panin kipan ding hi (Dan. 9: 25). BC 457 kumin Kumpi Artaxerxes in Jerusalem kipuah kik ding thupia hi.\nEzra makaihna tawh Jewte in Jerusalem puah kik kipan uh hi (Ezra 7). Nipi kaal 70 “kiciangtan” “ kituam koih hi.” Hih in kum 490 sung tawntung a thupiangte in genkholhna kum 2300 sungah om hi (Dan. 8). Kum 2300 a kipat hun leh kum 490 a kipat hun in BC 457 hi. Genkholhna nipi kaal 70 in khen thum kisuah hi: nipi kaal 7, nipi kaal 62 leh a kaal sagihna hi.\nGenkholhna-ah nipi kaal 7 in kum 49 hi. Hih in Jerusalem kipuah kik ding a hun sawttan ding hi. Hih nipi kaal 7 khitteh nipi kaal 62 in kum 434 hi-in Kumpi Messiah hong pai hi (Dan. 9:25). Tua hi-in kumpi Artaxerxes thupiak khit zawh kum 483 in AD 27 hi-in, Jesuh Messiah tui kiphum hi; Kha Siangtho in sathaunilhin hotkhiat nasep kipan hi.\nNipi a kaal sagih sungin a thupi mahmah thu piang khat om hi. (1) Messiah in a mipihte pan kihemhia hi ( Dan. 9: 25). Hih in a mite adingin Khrih sihna thuak limcing hi. (2). Messiah in mi tampi tawh thuciamna kaal khat sung nei hi. (Dan. 9:27). Hih in Khrih nasep leh sawltakte in Jew mite laka a nasep uh limcing hi. A nunung pen kaal in AD 27 – 34 sung huam hi. ( 3). Hih a nunung pen nipi kaal laizangah meihal biakna leh piaknate khempeuh a bei pulaak hi ( Dan.9: 27). Jesuh in a kituiphum khit kum 3 a cin ciangin, Jesuh in meihal biakna leh piaknate a kul nawn lo dingin Amah mah hong si hi. Amah mah hong si ahih manin Ama hong sih ding genkholhna leh limcingna khempeuh tangtung hi. Ama sihna in a kicing Thuciam Thak ahih manin ganhing tawh biakpiaknate beisiang hi. Nipi kaal 70 in khen thum a kisuah a nunung pen kaal in AD 34 kumteh tangtung hi.\nStephen in thahna a thuak takteh hotkhiatna thu in Jew mite bek hi lo-in Gentile mite lakah kizel hi.\nDan. 9: 24 – 27 sim in. Messiah hong pai ding kamciam lametnate lakah gal, gimna, gitlohna bei lo hi. Koi bangin leitung in siatna tawh kidim hi taleh lametna tawh nungta ding na hiam?\nNgaihsutbeh Ding: Daniel 9: 24 – 27 genkholh nipi kaal 70 leh koi bangin Dan. 8: 14 in a genkholh ni 2300 -in kizopna nei hiam? Kum 2300 in BC 457 panin 1844 AD ciang huam hi. 1844 AD in vantung biakbuk siansuah kipan hi (Dan. 8: 14). 1844 leh Daniel 7, 8 in biakbuk kisiansuahna thu kipulaak hi. Daniel 7 in a gen thukhenna leh Danie 8 sung thukhenna in AD1844 kumin kipan hi, cih hong hilh hi. Kum 1260 sung upna hangin bawlsiatna thahna a bei ciangin biakbuk siansuah kipan hi. Ahizongin hih hun in Kumpi Jesuh a hong pai-ma leh Ama tawntung Gam hong phut ding lamenin i ngak hi.\n1. Lai Siangtho thuthuk a kan mi kimkhat in ni 2300 genkholhna leh nipi kaal 70 genkholhna in khat bek hi, ci uh hi. Bang hang hi ding hiam? Siksan ding a om diam?\n2. Daniel in mite ading a thungetsakna in mite ading thungen dingin hong hilh hi lo hiam?\n3. Khrih in eite ading a hong sihna eite lamet, tua bek mah i nei hi. Koi danin hih thu in hong kiniamkhiatsak hiam? A thu zaw-in mite it a, a mawhnate uh maisak ding hong hilh hi lo hiam?\n4. Daniel in in a thungetna leh a lamet thu Lai Siangtho siksan hi. A tawpna-ah Judah gam in gal lel a, gam mite namdangte sila dingin kipaipih hi. A gam uh kisia-in a khuapi kisia hi. Tua bang hi taleh a gam uah ciah kik ding lametna nei uh hi. Lai Siangtho sim leh Pasian kamciam simloh koi panin lametna nei ding uh hiam? Pasian kamciamte in lametna hong guan hi lo hiam?


url: =Mang Lamdang - Zomi Adventist Innkuan\nFebruary 9 São Tomé and Príncipe\nAgen: Antonio Jose Abreu, 45\nAntonio’ nunzia bel lungkham huai hi. Hun tomcik sungin, alawmngaih nu masapen tenpih ahih manin, buaina honpi hong piang paha, a nasep nangawn taan lailai hi. Tua zawh kum khat khit ciangin a pa si hi. Antonio in nasia takin zu hong dawn ta mawk hi.\nAlcina kici, zi dang khat tawh tapa nih le tanu khat neih beh lai hi.\n“Leitung nuntak bel ahici pi hi mai ei. Ken lah dawndawn lai, innkuanpihte vak nading sum kicing thei mahmah lo” ci zawlai hi. Tua kawmkaal ah buaina ki behlap nadingin mang’ lamdangdang manh zawsop lailai hi. Sao Tome gam ah mang’ pen ki thupi ngaihsut mahmah hi. ‘Mang’ sungah tuikhang vanvan cih khawng bang amat uhleh’ buaina hongtung ding’ ci-in um uh hi. Safou singgah bangh a mang’ un amat uhleh ‘innkuan sungah khat teitei si ding,’ cih dan in um uh hi.\nAntonio in bel tuikhang le singgahte bel manh lo hi. Ama’ mang’mat pen, ‘a liangko gel ah van pua sa in kahlei nih mai-ah ding hi. Kahlei khat pen zai-in, a khatzaw pen toi hi. Kahlei zai pen ah a van tawh kah thei in, a toi zaw pen ah ta zo lo hi.\nKhatvei leuleu mang lamdang khat manh leuleu hi. Tua pen, ‘kongkhak khat ah a pai laitak in numei khat in suangtum golpi khat tawh na khaak hi. Antonio in tua suangtum khin khia zo lo hi. Ahi zongin kong vangneu mahmah khat mu-a tua lai-ah a ki hen tentan leh thawl thei hi. A lut khit ciangin leihawm sungah bualtui khat na om hi. Mikhat in tua bualtui na kawk ve va hi. Tua leh Antonio khanglo hi.\n“Ka mang’ bel a khiatna theivet ke’ng. Aih hang, Pasian in na khatpeuh hong lak hi limlim dingin um ing,” ci hi. Nikhat, Antonio a nasepna ah a om laitakin, Adventistte’ effort bawlna ah kikhawm dingin sapna lai ngah hi. Tua nitaak in Pastorpa’ Lai Siangtho simna kammal in Antonio kilat sak mahmah hi. Matt 7:13, 14 “Kong kawcik ah lut un. Kisiatna mun hongtun ding kong pen tanzau a, mitampi lut uh hi. Ahi zongin nuntakna hongtun thei ding kong pen kawciik in haksa a, mi tawmcik bek lut hi,” cih ahi hi.\nA zingciang in va kikhawm lai hi. “Tua effort ah ka kikhopkhop ciangin, kong kawcik ah ka lut theih nadingin ka puak vangikte ka nusiat ding akisap lam ka phawk pha semsem hi,” Antonio in ci hi. A liangko tunga apuak van pen a haksatna teng limciing ahih lam thei khia hi. Tua bualtui pen tuiphumna limciing ahih lam zong telbeh hi.\n“Ka ki tuiphum theih nadingin sila banga hongbawl thapaai nate khempeuh ka nilkhiat phot kul hi,” ci hi. Antonio leh azi zongh, a sawt lo-in tui kiphum uh a, tua khit ciangin mipi’ theih in kiteng uh hi. Tu-in Antonio kum 45 pha hi. Sing nasepna company khat ah sumzeek pi ahi hi. Effort aa, a thungaihna biakinn mah ah deacon sempah hi. Tu-in nuntakna pen hi biaibuai nawn lo hi. “Lungdam mahmah ing. Pasian in na khempeuh kei aadingin a hoih pen hong pia den hi,” ci hi.\nTu kuata Sabbath 13 na sumpi khenkhat tawh Sao Tome gam ah khamtheih guihtheih le zu a zangh mite’ kipuah phatna ding mun kilam ding hi. Mission sumpi nong khiat man un lungdam mahmah hi.\nPrev post SEAL SAGIHTE\nNext post Lesson 6: SEAL TUPSA PASIAN MITE


url: =Canada Kumpi in Aung San Suh Kyi Award pia - TUNGZANG NEWS\nCanada Kumpi in Aung San Suh Kyi Award pia\nKawlgam kumpithak U Thein Sein in gamvai kipuakzia tawm khat hong laih akipan UNO, US le EU akipan leitung gam thupi tuamtuam in Kawlgam hong lunglut mahmah ciat uh a, Kawlgam ah kizopna thak a bawl nuam bang zong hong tam mahmah ta in, Kawlgam hong zin ziahziah hi.\nTua bang kawmkal pan tutung in Canada gam pualam vaisaipi- Canadian Foreign Minister Mr. John Baird zong March 7,2012 ni-in Kawlgam hong zinin Daw Aung San Suu Kyi tawh kimuhna nei bek tham loin, March 8,2012 ni-in, Canada gammi suah' pahtawina (Canadian Honarary Citizenship Award) Laipi piakna zong University Avenue Street, Yangon, Daw Aung San Suh Kyi inn phual zangah thupitak vapia thei hi. Tua lai mahah Thuthak lamsai pawlte tawh thupulakkhopna ( Press Conference) khat zong bawlpih ci hi.\nCanadian Foreign Minister akhatveina Kawlgam hong pai cilna hi-in, Kawlgam mai lam kivaipuak zia mah lunglut le Democracy makai Daw Aung San Suu Kyi mahmah tawh limtak holimna nei nuam a Canada kumpi sawl ahi hi. A kimuhnopna thu bulpi pen mai April 1,2012 ni ciang a kibawl ding Kawlgam Lailut kiteelna (By-Elections)vaite a kipan mai lam Kawlgam khantohna ding deihsakna tawh Canada Kumpi in hong piak sawm uh huhna tuamtuamte tawh kisai kikupnate zong neih khawm nuam cih kiza hi. Tua banah Daw Aung San Suu Kyi tungah Canada gammi suahna Pahtawina laipi(Certificate)zong piakhia nuam uh ci hi.\nTua banah Kawlgam kikhel lam manawh cih tawh kisai-in, akikhel takpi mah hiam cih hong encik ding a hong pai ahihna tawh kizui-in, mai April 1,2012 ni akibawl ding Lailut kiteelna (By-Elections) pen leitung gambup i lametna bangin thuman/ thudik kiteelna om takpi/ takpi lo cihte tungtawn in, abeisa hun a Canada kumpi in, Kawlgam kumpi a guhgawina (Sanctions)te leh dantatna (Action) tuamtuam te angeina bang a koihsuak lai ding leh hepkhiatsak ding cih thute hangin hong zinkhia ahi hi.\nCanada kumpi in ahih le abeisa 1988 lai pek akipan Kawlgam sung gamvai (Politics) leh mihing khat i ngah ding akilawm thu ( Human Rights) te peuh mah mipite in nei het lo ahihna hangin, Kawl kumpite thusim het lo le thangah vet lo ahih manin, thauvui thautang leh galvan cihte limlim Kawlgam kumpite tungah zuak lo bek tham loin, a lut khak hetlohna ding lampi tuamtuam tawh hanciamin khaktan uh ahi hi. 2007 Kawl phungzi te lungphona ahi Shwe War Young 'Lungphona tungtawn a Phungzi le mipi alomlom a thahna hangin Canada kumpi in Kawlgam a gawtna (Sanction) zong behlapto lai uh hi.\nAhih hangin Kawlgam kiteelpi (General Election-2010 ) khit gamsung mun tampi pan khantoh theihna ding lam manawh a kikhelnate hong bawl uh ciangin,Canada gam tawh Palai kizopna (Ambassador) kikoih tuah kikna nei kik uh a, kizopna hong khangto semsem ahi hi. Gam khat leh khat kikaal a kikhaktat'na leh kiguhgawina (Sanctions and Action) te akihepkhiat siang theihna dingin, gamsung vaite agenna te uh tawh kizui a akhantona te hong kilang leh hong khaupaihnate tung ah etcik lai phot dingin kithukimna nei uh ci hi.


url: =MY STORY- The Rebel: Film Review: Singdang gam lei ah ZOTAWI LIANU\nFilm Review: Singdang gam lei ah ZOTAWI LIANU\nFilm: Singdang gam lei ah ZOTAWI LIANU\nBawlkhia: Tears Gospel Video Ministry\nDirector: Evan Lang Do Khup & Tg. Zo Khai\nZo Lasa : Lia San Nuam leh V.C Mang\nMusic: Deihpi leh Zam Cin\nStudio: Tears Gospel Studio\nKhitui Gospel Nasepna a makai Sia Lang Do Khup in Melbourne, Australia gama om Zomi Christian Fellowship toh a bawl uh Singdang gam lei ah Zotawi Lianu ahi. Hih film ah makai te buaina; nam leh gam a ding a seem maw, mimal a ding a cih thu bulhphuh hi. Makaite hang in nungzui te a ding in buaihuai cih a lakkhia hi. Tualo in BMW car i muhleh second generation Zomite khangto mahmah ta cih hong thei sak hi. A tangthu ah Cingno tui sungah tuaklut a si hia cih thei utna lianpi hong guan a, English ten suspense a cih uh dinmun in hong koih theih pen (Sia Khup in) film bawlsiam ahihna ahi. 'Nop lel e' leh khat pepeuh in i leitung buaisak thei cih thu hong luikhia a, hoihtak en le cin nop lel bek hilo in nuam taktak hi.\nHih film pen banah Zomite dinmun i theihtel na ding in Rev.(Dr) JM Paupu in a laibu gelh Zomi in Diaspora cih sim beh ciat ding in ka hong hanthawn ut hi. Dr Pau in a gen na ah, 'Dotna khat America leh Melbourne ah hong kidong kikkik pen, “I pau, i ngeina, leh biakna cihte nam dangte mah bangin i mangsak kha ding hiam?” cih ahi. Aman a dawnna ah, (ei Zomite gam 35+ ah ki thehthang) “I pau, i ngeina mangsak leng zong Topa Pasian i khahsuah kei peuh leh a dangte kimu kik ding hi. Ahi zongin Topa i nutsiat leh i pau leh i ngeina bek mang lo ding a, eite khempeuh tawntung dahna sungah mang ding i hi hi,”. Banghang hiam cih leh Topa Pasian itna loin kuamah in amau pau leh ngeina it taktak zolo ding hi. I zakdah loh dingin i pau i lai i cihcih hangin i tate i pattah sawmlohna panin it taktak lo i hi tam, a cih beh hi.\nGamdang a om Zomite in i Zogam mah awlmoh in septheih bangbang a seem uhi. I minam a ding khualna leh a hanciamna uh thupi mahmah hi. Laisiamna mah thu bulphuh a nei in a siam thei mahmah Cingno pen Zogam pan gamdang ah a laisimna ding a hong sponsor uhi. Hi bang in nam a ding in nasep hong neih uh ciangin makai ten nam awlmohna ci in amau a ding hong sai uhi. Gamdang pai i cih zong thubaih hilo ahihdan a hong lak khia hi. A pianthak hang un i gam leh minam a ding in seem uh a; LST sangnaupang, Missionary leh tagah vaak cih bang in a hih theih lamlam uh a sem uhi.\nThangpu in zawl nih saai khawm in Zomite cihtakna ki enkhia tuah uhi. Zolia pen muntengah midang leh namdang te dinmun pha ta cih a dawk hi. Cingno pen tui sungah tuak lum bang in om hi. Hibang a Thangpu a buai saan lai in duangkuai liapaal nih te (Cingno pen si lo) hong kimutuah in Thangpu kiangah Minam it na hiam, nang angsung ding bek zong na hiam. Na kisit pah inla tua khit teh kiho kik ni, ci in hong kikhen uhi.\nA dialogue hoih kasak te hong gen ning ei.\nTedim mi i ki cih le i khang tom lua ding hi.\nKipawl se kei leng kipawl theizaw hi ve hang aw.\nKipawlna tamlua ; makai sang in makai hihna pan hong tawp ning cih theih kisam hi.\nKhat in hong nuai in teh. Thu hoih gen omleh that ding mat ding a ki vau den keei ihih ciang a Zomite i khan ding bang a khangto theilo i ve.\nLungdam tak ei maw, nu.\nNang nong san zoh ding pen a thupi pen hive aw.\nEh, cih se.\nHeh sam khang e. Tua ahihleh lungdam huai ei. Hi pen ka lungsim takpi a om hi cih na thei le cin.\nZolia lentual ka niamlo. Zotawi tangpaal ki dawm kidawm lia ngalliam kici ta ding hi.\nKiphat ci in hong ngaihsut sak ken la maw.\nSan mun muangsa i cih pen maw Cingno, I Topa Zeisu zong van inn nuam ah san mun muangsa ei a dia hong... Tua dan a nang zong san mun muangsa kei kiangah hong pai le cin kei na nuam mahmah ding hi ve’ng.\nA theme song tawm khat hong gelh ning:\nSelung mawl tuan a pupaten maw,\nSianmang sumbang a biak lai;\nZogam bup simthu khatin luangkhawm,\nPawl kikhen chih om se lou.\nSiamsil vabang i pil cian maw,\nSam gibangin khen sese.\nSinglamteh tuibang i gawm nang hi:\nCimnuai piang Zo vontawite;\nZomi ah tuibang kigawm kei leng,\nSing gualin nuihciam lel ding.\nKipawlna in gibang hong khen a,\nLaizom teng mel kima ta.\nKipawlna a tam luat zel leh maw,\nKikhenna hi zaw ai ve.\nSia Khup in Khitui Gospel Video Nasepna panin Video a kibawl lai teng, Thangno leh Cingno hi toto lai ding hi. Min dangte Vung, Vungno cihte pen no nong bawl uh ciang a ding a kong sit sak khinkhian uh hi, cih ka zak ciang in Sian Anglai ah film review ka bawl na ah “Thangno (Cinlianthang), Cingno, Khualpu leh Pa Hang cih loh min hoih leh kilawm dang omlo hiam” ka cih lamtak ka phawk a ki suang mahmah hi. Sia Dokhup in a gen na ah, “Pasian in hong piak, khitui tak keuhkeuh a ka phuah. Ama tungah ka ki-apna tualsuak la vive, Cinpi, Boy, Bosco Kim, Botauh te in music hoih tak a bawlin lasasiam Kapmang, Tuamung, V.C Mang, Lianpi, Stephan Mang, David Kham, Muanpi, Cingsan, Siannu, Lunsan, Cingpi, San Nuam ten a awih ngelhngelh uh Topa Jesu ngaihna leh Pasian tungah ki apna lakhui DVD hong pai lai ding hi” cih thu i zak ciang in ana ki nuam khinkhian hi.\nPosted by Kamzalian Tomging at 20:02


url: =Sen minamte a dangte sangin a tungtuan zawkna nam (10) :: ZOMI DAILY\nposted on 3 March 2015 at 3:35 am Lomkholna: Article, Khanno, Theihhuai\nMinam khangto, gam khangto ahizong minam zawngkhal, gam zawngkhal khat ahizongin thahatna le thanemna nei ciat uhi. Tangtawng Pulepa gohlegamh, ngeina te a luahsuksuk minam khat le khat kibanglo in minam pawlkhatte in ngeina hoih le gamh manpha nei thei uhi.\nSen minam te hoihna le tungtuanzawkna thu nam (10) te kongsuak sak uhi.\nSenmi khat ahih nak leh voksa limtak a koici bawl ding cih thei hi. Leitung ah Sengam pen voksa zuak pen gam hi a, tua mah bangin voksa kilim nekpen na gam zong ahi hi.\n2.) Innsung kimawlna\nSente pen innpua lam kimawl ahi tukpeeng siamlo uhi. Ahi zongin innpi sung kimawl ahi ak kha sat, Ping-Pong (table tennis), Diving, Jumper cihte siamthei mahmah uhi.\n3.) Laimal zepna\nNidang in laimal zepna pen siamna (art) khat hilel mah taleh tu hunciangin sumzonna in zong kizang ta hi. Sente laimal te in zong limsuaih bangin akikui zingzeng laimal ahi hi. Tuhun ah Laimal zepna (gtn. font tuamtuam bawlna) panin sum tampi kingah hi. Himun ah zong Sente mah kiva phadiak uhi.\n4.) Van atuh/etteh bawlna\nHimun ah pen Sente a demzo kuamah omlo ding hi cih i thei kim ciat ding hi. Leitung ah van manpha, van hoih koi gam panin akibawl apiangkhia ahizong Sente in tua bang dan van amanlang pen le akiman pen in bawlkik thei mawk uhi. Van minthang, puan minthang (gtn. Apple phone te, Addidas kimawlna van…cbt) te kihel hi. Apple iphone 6 plus khat pen American gamah aniam theipen dollar 299 bangin kingah thei mah taleh Sengam ah tua dan phone tawh akibang sitset lian atuh khat pen a tammat pen leh dollar 79 bangin kingah hi.\n5.) Inn le lo te manlang tak in lam thei uh\nAhuampi in Sen gam ah nikhat in hotel nih ta honna kinei den hi ci hi. Hi bang inn lian, inn gol lamna ah zong Sente pen manlang diak uhi.\n6.) Mun sangpen pawlkhat nei uh\nHih in ahih leh mihing te bawltawm hilo in leitung pianzia thu tawh kisai ahi hi. Leitung aa mualsangpen Everest mual in Sen le Nepal gamgi kikal ah a om hi. Sengam lam pan in zong mual tung kikah thei hi. Tua bek hilo leitung ah asangpen meileng lampi zong Sengam ah a om ahi hi.\n7.) Sa tawh kibawl moh bawlsiam\nMun khempeuh ah sa moh kibawl thei hi. Ahizongin Sente bawl sa ganhuan tawh kibawl moh (gtn pauksi) te ah akhum dan, a al dancih te ah Sente bawlpen limpha diak hi. Hibang mohte ahileh adang mohte sangin zong limzaw in siamna, kivakna kisam zaw hi. Hih in ahih leh Sente suahpih kivak na khat dingin akigen thu khat ahi hi.\n8.) Olympic pawipite nasiatak in khaam zo\n2008 khuakhal Olympics pawipi pen Sengam Beijing khuapi ah nasiatak in kibawl hi. Mihing tampi tak tawh pawihon ni, pawikhak ni cihte ah nasia takin lam tuamtuam lak in tuni ciangdong mipite lungsim la zo lai hi.\n9.) Niangtehtui/ niangteh keu\nNiangteh pen tuilum sung khah in dawnleng lim mahmah hi cih thu Sente in theikhia masa pen uh ahih na kiciantak in etkak ding thu tampi om hi. Tuni dongmah in Sengam panin niangteh limpen mah piang hi. Niangteh panin niangtui dongah damdam in kikhel tohtohna zong Sente hanciamna khat ahi hi.\n10.) Metna en thulet\nTuhun ah Sente sumlei sumzuakna pen alipkhap huai cih dingphial in nak khan mahmah hi. Tua bang akhan na ahangin metna en thulet (policy) aneih man uh zong ahi hi. Sente khatciat in zong hi thu lenkip ciat uhi. ‘Zawhngeu vom ding, kang ding cih a thupi hilo hi. Zusa amat theih ding bek athupi ahi hi’ cih thulet a lenkip gam zong ahi hi. Amau metna ding hoihtak sittel theihna ziale tong zong vomkim ciat uhi.\nPrevious: Sia vive ~ Nk Khanno\nNext: Mitam theihloh Bill Gates thu nam (10)\nTaingen leh Hiangzing kikal ah mawtaw kibung, mi 5 si\nZomi D.C Area Khuado Pawi nopcitak kibawl


url: =Vondeih Kep Ding – 130 (Dimno’ Pa) :: ZOMI DAILY\nposted on 9 February 2018 at 12:40 pm Lomkholna: Article, Paukhankap\nTuma kum 30 lai-in i gam ah tapidaw pen 4.9 % bek hi-a, tuin 6.2% ah khangto ta in, a tam penpen ahi miliim biakna pen 89.4 % panin 87.9% kiam suk hi, ci-in Dr. Tint Swe article gelh khat panin sim kha ing. Thu-um mi tapidawte hong khang tektek zaw ahih manin lungdam huai cih ding hi. A dah huai thu khat leuleu ah kum 2000 in WHO te Health System tawh kisai sazian a bawlna ah i gam pen a nuainung penpen i atung lian ah no. 191 na mun la-in, tu dongmah tua mun ah om lai leh kilawm hi. Dah huai mahmah sa ing.\nIh gam ah pen numei leh pasal average in kum 66.6 bang bek ki nung ta hi. Ih kiim aom gam ahi, China te 76.1, Thai te 74.9, India te 68.3, leh Laos te pen 65.7 cih bangin average in nungta uh hi. Japan pen kum 83.7 hi-in, Sierra Leone pen 50.1 hi-a, amau nih pen leitung ah kum sawt a nungta penpen leh tom a nungta penpen gam uh hi. Pasian in hong gelsak sa leh hong gelsak hun ah kisi ci-in i um sam zongin mimal kikep siamna, khua hun leh i nek i dawn mahmah in zong i cidamna leh i khan sauna hong kilamdang sak tuam dingin um mawh ing.\n‘The Future Is Better Than You Think’ cih laibu sungah 1750 B.C hun lai-in meivak neu khat ngah na dingin pasal khat in 50 hrs bang nasep kul a, A.D 1800 kiim ciangin 6 hrs bek sep kul hi, ci-in, laibu gelhpa Peter Diamandis in na gelh hi. A.D 1880 ciangin i Lalcin cihte khat ngah na dingin 15 minutes bek sep kul a, 2016 ciangin 0.5 Second bek sep kul hi, ci hi.\nComputer khat pen kum 1950s kiim pawl lai-in building pi khat dim a, 1970s pawl ciangin room sung khat ah kita ta hi. Kum 1980s kiim ciangin sabuai tungah koih theih dingin Desktop in hong piang ta a, kum 2000s kiim ciangin khut khat tawh tawi ziauh theih ding Laptop in hong om ta hi. Leitung khantohnate lungngai leng up ngam huai ding hi kei liang sa ing!\nKa notebook ah zanni a ka ciapteh teng kong gelh suk gawp hi.\n“Tuni hun tom si! Tukal bei baih si! Tukha aw ei, thei loh kal in hong bei ding hi ziau,” ci-in hun bei baih na sak sim in na phawk ding thukhat hong gen nuam ing. Tua kammalte na pau khiat ma-in, Pasian in damna hong pia ahih lam phawk in, Pasian tungah lungdam na ko masa phot in. Lupmun tung ngak in dam lo-in om le hang mitphiat kal na ngawn sawt kisa mahmah ahi!\nPrevious: Australia, Melbourne ah Hot Air Balloon khat kia in, mi 7 liam\nNext: Italy te’n Mandalay ah dawnding tuisiang vaihawm sakding


url: =Thuthak tomkim cing April 28, 2014\nA. Ekbuk hoih mahmah anei gam te\nLeitung ah akhangto mahmah gamte aki etciang in apua lam akimu pak thei te lak ah ekbuk zunbuk ki en masa thei penpen ahihi cihi. Khantohna anei gam pen mipi zat ding ekbuk bawl zia pan kithei penpen ci ahihi. Ekbuk hoih anei gam te in China, Japan, Switzerland, Sweden, Poland, Newzerland, American, Uk, Norway, Australia te a hi uhi. Inn khat peuhpeuh ah ekbuk siangtho te alungsim zong siang tho uh a, Mipi zat ding khua lai ah zumbuk ekbuk kician zong kibawl sak nailo kumpi gamte in mipi khantoh nading bangmah asem nailo gamte ahihi.\nB. Leitung ah Amasa pen tuipi tung kilam khuapi\nUSA Florida khuapi ngei tuipi tungah 4500ft x 750ft in akilam Innpi dawl 25 pha hi a, gamvangla pan en leng tembaw pi tawh kibang ahihi. Asungah'Shopping Mall, Paak huan, Siamsin sang, Zato, Kimawlna nam kim, khuapi hall, Vanlengtual dong in koih uh a, leitung ah amasa pen tuipi tung khuapi in ciam teh uh hi.\nC. Minam deidan na aom laiteng Kawlgam khangto ngeilo ding\nObama Malaysia pai in Malayu University ah Siamsin na ah' ASEAN sang naupang 100 tawh kimu khawm thei ahihi. Tua mun ah Kawlgam mi Pasal 5 leh Numei 5 kihel uh ahihi. Kawlgam Kayin minam Saw Thet Aung Khan in Minam,Kampau, Ngeina kibanglo ASEAN gamsung kiteeng khopna ah, mailam kalsuan zia ding ngaihsut hoih piak theih' thu dot bawl thei a, Tua mun ah Obama in Kawlgam akikhel laitak hi in minam leh biakna ki deidan na lungsim aomlai teng in khantohna lampi tung zolo thei ding a, siatna lam manawh thei ding ahih man in kidop huai mahmah ahihi cihi.\nD. Pu Hung Ngai leh alawmte Paletwa pai\nChin State Chief Minister Pu Hung Ngai leh alawm te 15 April in Paletwa khuapi zin uh ahihi. Hakha , Thantlang khuapi te mahbang bang in Paletwa khuapi zong khuapi thak, vengthak kisat hi a, Vengkhat kibawl nading mun Eka 1000 zai namun en ahihi. Tua mun ah mei,tui lampi diktak in alem thei pen ding in tehna nei baih ding uh ahihi. Tuaban ah State kumpi pan innkhat kyats 50000/- ta meikang vai kidalna donghu sum pia cih kiza ahihi. Innbangzah ai kipia kua tungah ap cih kigen tuan na kiza nailo ahihi.\n12/12/2016 12:23:40 pm\nThis news blog post is truly helpful for everyone who want to take international news at a single click but this news help me a lot to understand this topic of US Florida state. I enjoy seeing this great news but your blog is really great.


url: =Lingerie in Ras Al Khaimah with Contact Details & Reviews\nYellow Pages UAE / Ras Al Khaimah Business Directory / Lingerie Ras Al Khaimah : List of the Best Lingerie in Ras Al Khaimah with Contact Details\nRas Al Khaimah Business Directory, Ras Al Khaimah Business Services, Ras Al Khaimah Companies Directory, Ras Al Khaimah Directory, Ras Al Khaimah Shopping Directory, Ras Al Khaimah Shopping Guide, UAE Shopping Directory, UAE Shopping Guide, United Arab Emirates Directory, Yellow Pages Ras Al Khaimah, Yellow Pages UAE Write a Review 4,013 Views\nLingerie Ras Al Khaimah : List of the best lingerie in Ras Al Khaimah with Contact Details including company names, contact details, telephone numbers, email addresses, websites, location map, driving directions, deals, offers, prices, costs, coupons, vouchers, reviews and ratings.\nList of Lingerie Ras Al Khaimah\nlingerie Ras Al Khaimah : List of the lingerie in Ras Al Khaimah with contact details including company names, contact details, telephone numbers, email addresses, websites, location map, driving directions, deals, offers, prices, costs, coupons, vouchers, reviews and ratings. Top lingerie in Ras Al Khaimah UAE.\n1. Eva Trading\nLocation & Address: 1st Floor, Rak Mall, Khuzam Road, Al Qorm, Ras Al Khaimah\nCategory: Lingerie, Lingerie Shops Ras Al Khaimah\n2. Gioia Lingerie\nLocation & Address: 1st Floor, RAK Mall, Khuzam Road, Al Qorm, Al Qorm, Ras Al Khaimah\nP.O.Box: 23906, Ras Al Khaimah\nLandmark: beside lasenza\nTel: +971 7 2264265\nLingerie Ras Al Khaimah Location Map\nLingerie Ras Al Khaimah\nBest lingerie Ras Al Khaimah : List of the best lingerie Ras Al Khaimah with contact details including company names, contact details, telephone numbers, email addresses, websites, location map, driving directions, deals, offers, prices, costs, coupons, vouchers, reviews and ratings. Top lingerie in Ras Al Khaimah UAE.\nBusiness Directory UAE providing complete details of lingerie in Ras Al Khaimah. Find out more information on lingerie in Ras Al Khaimah on Yellow Pages UAE. lingerie reviews, lingerie Ras Al Khaimah location map, Lingerie Ras Al Khaimah websites, lingerie Ras Al Khaimah directory, lingerie Ras Al Khaimah business directory & lingerie telephone numbers.


url: =Yangon ah sumzuakna phualpi ki hong kiphut khia ta\nHome » News » Yangon ah sumzuakna phualpi ki hong kiphut khia ta\nNews, Tech, World, Zogam\nKawlgam ah Yangon ah sum zuak sum leina phualpi kihong ta hi, First Myanmar Investment Co. Ltd. te in Friday ni in a masa pen sumkhekna bawl khia uh hi. Real estate tycoon Serge Pun kawlgam ading in mipi sumzuakna sumeleina lianpenpen khat hi in sumzuak sum lei company len mi 6,700 phata ci hi.\nKawlgam ah sum zuakna sumleina phualpi kiphutna hangin mailam ah kawlgam sung ah mi hau tampi hong ki behlap ding in gam khangto mahmah dingin lametna om hi. Japan company tuamtuam tawh nakpi tak kizom ding lai hi.


url: =Kawlgam mi nahih na angtang hiam? ~ Pau Khat Suan :: ZOMI DAILY\nposted on 9 October 2018 at 7:24 pm Lomkholna: Myanmar, News, Paukhatsuan\nHih dotna na bangci dawn hiam? Kawlgam mi nahih, Kawlgam mi a napian, a kisuahkhia theilo i pianpih i hihna Kawlgam, leitung gamtuamtuam leh minam tuamtuamte’ lak ah na angtang hiam? Ahih kei leh na maizum giauguau hiam?\nTulaitak a leitung ah gam khangto leh mite’ painopna gamte lak ah a kihel Singapore gam makaipa Lee Kuan Yew in Rangoon University ah sangkah ding sang lutkhuan na siau ngei a, a ngahloh ciang England ah na kah hi.\n1961 – 1971 kum sung term 2, UN Secretary General a sem U Thant pen Kawlgam khuano, Pantanaw khua pan a khangkhia Kawlmi ahi hi. Tuni dong in New York khua ah pahtawina leh zahtak piakna in 200′ x 100′ a zai bawltawm tuikulh khat U Thant Island ci-in omlai hi.\nNidang in Kawlgam pen South East Asia gamteng lak ah a khangto pen leh a haupen gam hi a, Asia ansaal cih min a ngah gam ahi hi.\nSEA Games pen 1959 kum a kipan kum 2 sim a kimawl namkim kidemna a om hi a, 1959 pan 1975 ciang Thailand leh Kawlgam a khatna a kikhel ahi hi.\nPilna, siamna, hauhna khempeuh ah South East Asia bek thamlo, Leitungbup nangawn ah angtan huai gawp hilo hiam? Hihte’ hang in Kawlgam mi hihna angtang in, gamdang namdangte lak ah i awm i pho ngam hiam?\nBanghang in tuni a khangthakte Kawlgam mi hihna angtang zolo a, milak ah maineu kisa, zumpih khiankhuan pian mawk ihi hiam? Nidang a bangmah ahi lo Singaporete nangawn namdangte lak ah a Singapore mi hihna angtang tak in awmpho ngam tazen uh hi. Singapore passport a tawi uh angtang mahmah uh a, gamdangmi tampi in zong tua passport deihgawh mahmah uh hi. E’n i Kawlgam passport bangzah ciang in i angtanpih a le?\nSingaporete in a gam uh leh a passport nangawn a angtanpih uh hang ataktak in Singapore mi khempeuh Kawlgam mite sang a pilzaw hi hetlo hi. A hauzaw zong hikhin peuhmah lo a, nakhempeuh a siamzaw, a kivazaw zong hi hethet lo hi. Ahih hang, a pilzaw a hauzaw a siamzaw Kawlgam mite sang amau vang neizaw in, maingalzaw mawk uh hi.\nKawlgam hih dinmun a tunna 1962 pan Newin in galkap zia tawh a ukcip, a khaktanna pan kipan hi a, kum 26 sung in Leitung bup ah LDC kici Least Develop Country, a khangto lo pen gam hong tunpih hi. Tua khit kum 27 sung galkap makaihna mah tawh ki-ukcip suak a, puah leh zuun ding cih thadah leisung leitung a om gam hauhna khempeuh a liaktum dikdek uh hi in, a guh bek a omlai dinmun tung i hihman in angtan theihna ding, kipahpih ding bangmah om nawnlo hi. Khangthak pattahna pilsinna nangawn khang 2 sung bang a kikhaktan cip tawh kibang ahihman in tangpi tangta in pilna i ngahna ding source a omlo hi a, bangzah tak in khuak hoih taleh sinding omlo, muh tawm theih tawm ahi hi.\nHihte khempeuh ahang bulpi mikhat makaihna leh kimakaih zia, ki-uk zia hang bekbek ahi hi. Kawlgam ah Newin in ongpan in, Singapore ah ahun kibang in LKYew in pan a, Kawlgam leh Singapore a mun kikhek lian hi.\nZomi hihna na angtang takpi hiam? Zumhuai giauguau pian nasa mai hiam?\nBang in Zomite Zomi i hihna ong angtang sak takpi ding a, namdang gamdangte lak ah i awm ong phongam sak ding ahi hiam? I minam i itna hang bekbek tawh ahang kician omlopi a Zomi hihna khapet teta sa a a angtang ihi hiam? Ahang kician tampite siksan a, lungmuang tak a a-angtang phiuphiau takpi ihi hiam?\nZomite in tuni a i dinmun limtak enpha ni. Ei le ei kikhemtawm pong lo in, zing le thai a ong khang ding khangthakte Zomi hihna lungmuangtak a awmpho angtang ngam takpi ahihna ding tuni a makaite leh kimakaihna ziate tung ah kinga ahih lam phawkkawm sa in i mailam en ni. Geel le hawm, Sem le bawl in mainawt ni. Pau Khat Suan\nPrevious: Zozum Dinner nuamtak kizo ~ Pu Thangboi\nNext: Ih lai leh ih minam hihna ~ Mang Do Thang


url: =Sumbul omlo kipawlna nasep ~ Nang Khan Pau :: ZOMI DAILY\nposted on 29 April 2014 at 7:17 pm Lomkholna: Article, NangKhanPau\nZomi sung ah minam leh gam ading in, nalian tampi semnuamlua ihih man in kipawlna tampitak ong piangkhia in tua kipawlna a omte I etet teh deihbang a mavan zawhlohna in sumbul (budget)nei a nasem ki omlo ahih man in, lawhsapna leh picin zawhlohna thu tampi kiphu kha hi.\nZomi sung ah Gamsung gampua ah Zomite kipawlna tampi tak om in, minam leh gam ading bek hilo Biakna pawlpi atam zaw zongpen budget omlo pi a nasem vive hi mawk hi hang!\nGentehna in; ZAM (Malaysia) bangpen akipat a kipan tuni dong minam ading nalian tampi ongsep uh hang in, sumbul hizah nei I hih man in, ahih kei leh tua nu tua pa in hihzah tawh/tua kipawlna in onghuh ding cihbang tawh lemetna omlo pipi in nalian tampi asepna sung ah mindaina, lawhsapna, kicin zawhlohna leh haksatna atuamtuam phukha uh himah tase leh tuni dong hiciang ong pan zawhna pen by faith (bingfoot) cih tawh akalsuan vive ahihi.\nZomi sung ah hibang kipawlnate pen Zomi sungbek mah ah om a, leitung gam minthang tuamtuamte ah hibang kipawlna sumbul omlo nasepna cihbang om nawnlo in, kipawlna hibang aom lai ahih lam azak uh teh lamdang sa mahmah uh hi. A hang in sumbul omlo pi bangci kalsuan a nasem ding cih ahihi. Kei hitawh kivak ngapkeng cih hi pah malam hi.\nBiakna sungbang I et teh kumcin khawng ciang nangkhanpaubudget ki suai pongmawk in tuapen a omsa hilo in, a beisa in hizah on glut thei ahih the tukum pen hizah ki ngah thei ding hi cih tawh kumkhat sung kalsuan ziading akigel hi den ahih man in, Pasian nasepna ah zong deihbang in lawhcin zawh lona in tua sumbul a omsa tungtawn pan hilo in ngahding hi cih lametna tawh akalsuan vive a hihi.\nSumbul a omsa omlo a nasep pen abaih hihetlo ahihlam pen asem ngeite bek in telding uh a, Kipawlna ah nasem ngeilo kihel ngeilote in telkim loding uh hi. Vai tampitak deihbangin kisep zawhlona pen sumbul tukum in hizah zekding I hih man cihtawh khamuang tak in nasep kipawlna omlo ahih man in, Zomi sung ah I kipawlna aneupen pan alianpen dong neumuh leh gensiat ding khatzong omlo a, pahtawi leh vangpiak ding vive ahihi. Nang Khan Pau\nPrevious: Maan (Photo) hong ki khak\nNext: T – Tedim Pau eima Pau ~ Kung Za Mung


url: =Bawi Jesu ah shi hla among k'thum nak | Radio Veritas Asia\n22 A ngói ung pinle-ah vang gã täng-ah om ci-ah k’chàng gùi nawh, ng’hlè-’kõ htá kon-ah, a hei kä om lah, cun ah tui-zun k’kõ ung Jesu kä kài tu hleih a-hlu-läk gùi bäng ami hteh cuh, hnguh ci gùi. 23 Khãn-pùghí süm hmat neh m’htut ami einák te awn ng’et ci-ah, Tiberias-ah, a hei tui-zun k’kõ gùi mà neh gok ci gùi. 24 Cun-ah kia hleih Jesu ung lèng neh a-hlu-läk gùi cuh cu zah-ah kä om bà ci gùi-ah hmat u neh tui-zun-’kõ htá gùi ung kài u neh Jesu sùi vai neh Cãrphànaum-ah hteit ci gùi. 25 Vang-’kàm-ah Jesu hnguh u neh, “Báwi aw, a i-zah ung si zah-ah na lo ci ang?” ci neh Báwi cuh, ng’si ci gùi. 26 Jesu nawh m’sàng bà gùi neh a piéin cuh, “Nangmí àm a k’càng-ah ka piéin cuh cäi-cat vai gùi nami hnguh-ah phäh-ah kä kia ci. M’Htut phü neh nami èi-ah phäh-ah, nami na sùi ci. 27 Uih khai-ah ei-ah kä kia ci. K’Chàng-a htá nawh, a ning péit gùi vai-ah, a k’cùm-ah ghin ei nami gah vai-ah bi vä. Cun-ah Htá cuh, Pá nawh kéng-khé hlak ci.\n34 “Cun-ah a kia-ung, Báwi aw, cun-ah m’htut cuh, na pe gùi laih laih-ä,” ci neh Báwi àm, piéin ci gùi. 35 Jesu nawh, ngamí àm piéin neh, “Kei cuh, ghinnák-ah m’htut ah ka kia ci. Kei ah lo ci cuh, kä cói khai. Kei na zùm ci cuh, cein kon-ah kä ghã bà khai. 36 Cun tu pang ah phih, nangmí nawh na hnguh láng neh kä nami na zùm ci, ci neh nangmí àm ka piéin pi. 37 Pá nawh a na péit phùng cuh, kei-ah lo khai. Kei-ah lo ci cun phih, kei nawh a k’pùng ah kä ka got täm khai. 38 A i-ah kia hleih ci ung kei ah ng’zák hlü-ah kä kia ci. Na tüi lo ci ah ng’zák hlü bi vai neh Khãnmòpí a kah, ka kium lo ci. 39 Na tüi lo ci-ah ka Pá-ah ng’zák hlü cuh a na péit phùng tumat phih kä dí èin hleih cin khàw a lo k’hngüp avan a m’ghin bà vai-a phäh-ah kia ci. 40 A i-ah kia hleih ci ung na tüi lo ci ah, Pá-ah ng’zák hlü cuh Htá cuh, hnguh neh ani zùm ci phùng nawh, a k’cùm-ah ghinnák a gah vai-ah phäh-ah kia ci. Cin khàw a lo k’hngüp ung ani cuh ka m’ghin bà khai.”\n41 “Khãnmòpí-a kah, kium lo ci ah, kei cuh ghing ci-ah m’htut-ah kia ci,” ci ah Báwi ah k’chü-a phäh-ah, Judeu gùi cuh, nawm ci gùi. 42 Ami piéin cuh, “Sin cuh, Joseph ah htá Jesu-ah kä kia ci ang? Cun-ah a kia ung khãnmòpí-a kah, ka kium lo ci’ci-ah, a i-ah kia hleih piéin ci ang?” 43 Jesu nawh m’sàng bà gùi neh a piéin cuh, “Kä nawm èin vä.\n44 Na tüì lo ci-ah Pá nawh, kä hlo kaih cuh a u phih, kei-ah kä lo hnging ci. Cun cuh, cin-khàw a lo k’hngüp ung ka m’ghin bà khai. 45 Ce ng’sä-ah m’cäinák ung ng’guk ci cuh, ‘Cun gùi avan Khãnpùghí ah m’thei gùi-ah kia khai, Pá ng’ngài neh m’thei ci phùng cuh kei-ah lo ci.\n46 A u nawh phih Pá kä hnguh man ci. Khãnpùghí ung-kah, kia ci-ah, asin bäng nawh Pá hnguh ci. 47 Nangmí àm a k’càng-ah ka piéin cuh, “Kei na zùm ci nawh a k’cùm-ah ghinnák gah ci. 48 Kei cuh, ghinnák-ah m’htut-ah ka kia ci. 49 Nami pùghí-pá gùi hla-lái ung mannã èi láng neh sih ci gùi. 50 Sin cuh Khãnmòpí-a kah, lo ci ah m’htut-ah ka kia ci. Cun-ah m’htut èi ci cuh kä sih èin vai-ah phäh-ah kia ci. 51 Khãnmòpí-a kah, kium lo ci-ah, kei cuh, ghing ci-ah m’htut ah ka kia ci. Sin-ah m’htut èi ci läí cuh a k’cùm-ah ghing khai. Ka péit vai-ah m’htut cuh sin-ah khaw m’dek-a phäh-ah kei ah hlá néi.\n52 Cun kon-ah Judeu gùi nawh, “Sin nawh a mät-ah hlá ei vai-ah a i-ah pe hnging khai ang?” ci neh ami mät ng’cuh ci gùi. 53 Jesu nawh ngamí àm a piéin cuh, “Nangmí àm a k’càng-ah ka piéin cuh k’chàng-a Htá-ah hlá, kä nami ei ung ani-ah si kä nami áwk ung nangmí ung hngùn kä om khai. 54 Ka hlá èi neh ka si áwk ci nawh, a k’cùm-ah ghinnák gah ci. Ani cuh cin khàw a lo k’hngüp ka m’ghin bà khai. 55 Kei-ah Hlá cuh ei vai a k’càng ah kia ci. Ka si cun phih, áwk vai a k’càng ah kia ci. 56 Kei-ah Hlá lah Si èi aw ci-ah k’chàng cuh kei ung ät ci. Cun-ah k’chàng ung phih kei ka om ci. 57 A k’cùm-ah ghing neh om ci-ah, Pá Khãnpùghí nawh, kei cuh, na tüi lo hleih kei cuh, Pá ung ka ghin-a hlo-ah, kei-ah Hlá lah Si ei áwk ci-ah k’chàng cuh kei ung ghing khai. 58 Sin-ah m’htut cuh Khãnmòpí-a kah kium lo ci-ah, m’htut-ah kia ci. Nangmi-ah pughí pá gùi nawh, Mannã èi neh ami sih-a hlo-ah kä kia khai. Sin ah m’htut èi ci-ah k’chàng cuh a k’cùm a k’täih-ah ghinnák gah khai,” ci neh Cãpharnaum pigò-ah cã-gat ung m’thei gùi ci. 59 Cun-ah a màwng gùi cuh Báwi nawh Cãrphànaum, cã-gat-ah, m’thei gùi neh piéin ci. 60 A-hlu-läk gùi ung-kah a k’dá nawh, “Sin-ah k’chü cuh khak ci; a u nawh ng’ngài hnging khai ang?” ci ci gùi. 61 Cun-ah phäh-ah k’chàng gùi ami nawm cuh, hmat neh ngamí àm a piéin cuh “Sin-ah phäh-ah nami m’lung cãt ci mâ-ah? 62 Cun-ah a kia-ung, k’chàng-a Htá, a zan nä a omnák man-ah a kai bà nami hnguh ung mä? 63 Ng’Mùi m’chà nawh m’ghin ci. Käü hlá n awh i kä na pe ci. Nangmí àm ka piéin-ah k’chü cuh ng’mùi m’chà lah hngùn-ah kia ci.\n64 Cun-ung phih, nangmí ung kä zùm ci a m’sah om ci. A i-ah kia hleih ci ung a u nawh ani kä zùm khai, a u nawh gà cüi khai cuh Jesu nawh hmat gé ci. 65 Cun kon-ah a piéin bà cuh, “Cun-ah kia hleih ‘Ka Pá nawh kä ä-zá tu hleih a u phih kei-ah kä lo hnging khai’ ci neh ka ning m’thein gùi pi. 66 A cun-ung tün neh k’chàng a k’dá nawh hteh-tá u neh Báwi awn kä m’gù tu bà ci gùi.


url: =GZA: Taang kona (Affirmation) :: ZOMI DAILY\nGZA: Taang kona (Affirmation)\nposted on 24 December 2018 at 4:57 pm Lomkholna: GZA, News, Zomi\nKAWLGAM nitumna lam Zomite lakah kum zakhat val (1899-2018) hong tualbual khin lungdamnathu (gospel) in thuzui masate mimal nuntakna nakhelin Zomibup nuntakzia le pupa ngeina hoihlo khempeuh zong hong kikhel sak hi. Lungdamna thu i hong puak Khristian biakna in kikhelna biakna (Conversion and Transformation) ahi hi. Ahi zongin kum zaval hong cin ciangin hunlap dingin tua Gospel thu gil ih let kawmmah in Khristian biakna zong athak in bulhtuah ding kisamta hi.\nTua ahih manin 2018 kum November kha (26-29) sungin Roman Catholic Church, Protestant leh Pentecostal pawlte pan a hunbit Pasian nasemte Kalaymyo, Sayadaw huangah a kibawl kimuhkhopna panin a nuai-a thute thuzui mi khempeuh in theihtuak zuihtuak hi, ci-in kong taangko khia uh hi.\n1. A beisa hunin Khristian pawl tuamtuam (RC, Protestant, Pentecostal)te i kimuh ciangin i kibatnate genlo-in i kibatlohna, i kilamdanna nengnengte i gen zaw hi. Tu-in Khristian Pawlpi a kitelkhial sak thei kilamdannate gengen nawnlo-in a thupi mahmah i kibatnate genzaw in, Khrist Pumpi a kipumkhatna dingin ih vekpi-in i hanciam ding hi.\n2. Khristian a suakmasate in lungdamnathu (gospel) citak takin a na nuntakpih cinten mah bangun tukhangin zong amin bekin “Khristian te” hi lo-in lungdamnathu a nuntakpih taktak Khristiante ihihna dingin i pawlpi tekah i hanciam ding hi. Upna (Belief) leh zuihna (action) i kituak sak ta ding hi.\n3. A beisa kum zakhat sungin lungdamna thupen mimal gupkhiatna (personal and individual) bek i bulphuh hi. Topa Jesuh hong puak lungdamna thu pen mimal gupkhiatna (individual salvation) ahihmah bangin (Luka 19:1-10, Johan 3: 1-16), Johan 4:1-18) taangpi gupkhiatna (social salvation) zong ahi hi (Luka 4:18-19, Isaiah 61:1). Tua ahih manin lungdamnathu pen mimal gupkhiatna bek tawh khawl lo-in taangpi lungdamnathu (social gospel) dongah i sem ding hi.\n4. Tuma kum zakhat sung teng gupkhiatnathu i gen pen mihingte kha hotkhiatna thu bekbek i gen hi (human salvation). Ahi zongin Khrist hong ken lungdamnathu in piansaknate vaannuai gupkhiatnathu ahi hi (ecological salvation). Banghang hiam cih leh Pasian in tua a piang na khempeuh a cing a keem a vaan dingin mihingte hong bawl hong piang sak hi (Piancil 1:26).\nMihing te’n mawhna bawlin samsiatna a thuak uh ciangin piansak nate khempeuh in zong tua samsiatna mihingte tawh thuak khawm hi (co-victim of the curse). Tua ahihmanin gupkhiatna ni lamenin ngaklah a, thuum-in tau-in om uh hi (Rom 8:18-25). Tua hi-a, i mission nasep na-ah, kha hotkhiatna I gen ban ah singkung lopa, ganhing namcin, tui, huihte a kipan kiim leh paam cingin, cimang saklo a puahna zuunna (ecological mission) nasep te i vekpi-in khut kilenin i semkhawm ding hi.\nHih a tunga thute pawlpi khatbek in semlo-in Zomi Khristian Pawl khempeuh leh Pawlpi khempeuh in semkhawm liailiai in kumzalom 21 ading ZOMI KHRISTIAN BIAKNA kilangkhiasak dingin Khristian Pawlpi khempeuh in i hanciam ding hi.\nPrevious: Mipilte le Ama aksi ~ Thang Shalom\nNext: Tukhawngteng ka ommuanaa, ka ngaihsut sut thu in ~ Pau Za Mung\nLuxembourg gamah meileng kiphukha, mi 1 si, 2 liam ~ ZD\nEi Zomi te koicihleng khangto semsemding ~ Dr. Zam Khan Thang\nSihkohna le Meltheih te Kansakna


url: =İNTIBAH-I TAAM in dictionary, Dictionary site. All dictionaries together.\nResults for "İNTIBAH-I TAAM"\nLast Searched Words let alone/be elverişli HUSAME barındırmak archer YAPI VE KREDİ BANKASI reveal mitotic division Beischlaf sarcasm bihûşt yaldızlanmak\nwhat is İNTIBAH-I TAAM, İNTIBAH-I TAAM means, İNTIBAH-I TAAM what does it mean, İNTIBAH-I TAAM translation Turkish İNTIBAH-I TAAM what does it mean, German İNTIBAH-I TAAM what does it mean, English İNTIBAH-I TAAM what does it mean, French İNTIBAH-I TAAM what does it mean, Spanish İNTIBAH-I TAAM what does it mean, Italian İNTIBAH-I TAAM what does it mean, Aze


url: =Melbourne Zomi te Thanksgiving Day :: ZOMI DAILY\nposted on 29 November 2015 at 9:02 am Lomkholna: Australia, News, Thanksgiving, Zomi\nAustralia gam , Melbourne Khuapi ah a 1 vei na Melbourne Zomi Thanks Giving Day pen Zomi Association Australia (ZAA) , Migrant Information Centre (MIC) leh Melbourne om Zomi pawlpi tuam tuam te leh Zomi Pastor te ki gawm khawm in , 28 November kha 2015 ni, ni taak nai 6;30 PM pan Nitaak nai 10:30 PM dong, Lilydale Baptish Church ah na sia tak in ki bawl hi. Phat na leh Biak piak na pen, Melbourne Burmese Christian Church leh Emmanuel Assembly Church khang no ten ong makaih hi.\nHun uk pen Siama Cing Sen in ong sep sak in, Han Thot na pen England pan ong pai a hi Sia Zam Pau ( Saipimual) in Han thot na ong nei hi. Thu kong hon na ding in Pa Pau Kang (ZAA President) in ong nei masa hi.\nHih hun ah hong pai Sia, Siama te leh mipi khem peuh mimal kiim lung damh koh na leh ki aap na zong na sia tak in ki nei thei hi. Hih Thanks Giving Day pen Global Zomi Alliance (GZA) pan ong vai khak na tawh ki zui in a ki bawl a hih man in, Sumpi don na zong ki nei ,tua sumpi khempeuh zong GZA ah ki puak ding hi cih zong makai lam ten ong gen hi.\nHan thot na man khit ciang in Pawlpi Tuam tuam pan Sia , Siama te, Upa te in Han thot na tom no ong nei aa, Lapawl tawh zong Pasian min phat na ong nei ziah ziah hi. Hih hun sung ah Adelaide Khuapi panin zong Jesus Family Church Pawlpi Kema hi, Sia Paul Khai in zong Han thot na tom no ong nei thei hi.\nTu ni ong ki khawm Numei Naupang a vek in Mi 300 bang pha hi. Hun man khit ciang in Tui vot leh moh tawh mipi khem peuh ki vak in, gil vah sa in inn lam ki zuan ciat hi.\nPrevious: ZAM Thupuak :: 29 November 2015\nNext: Good News of Great Joy ~ Dr. Ngul Khan Pau\nSteve Jobs (1955 – 2011) ~ Hau Za Cin


url: =Malaysia, Klang vengsung ah innbuluh in innteeknu abuan Burglar-rapist kimanta :: ZOMI DAILY\nposted on 14 June 2017 at 10:36 pm Lomkholna: Malaysia, News, Sawltak, World\nMalaysia, Klang vengsung ah guta innluh bekthamlo, innteeknu abuanpa kimankhiata cih NST pan kiza hi. Tua Burglar & Rapist papen Indonesia gammi khat nahi a, Malaysia gamsung ah omtheihna Permit kician aneilo “illegal immigrant” tawh aomkhat nahi sawnsawn hi.\nZanni Tuesday ni in Shapadu Toll Plaza gei ah Special Police Operation akibawlna panin nitaklam 4:30pm hunpawl in aki mankhia ahihi. Hihpa pen tukum kipatlam pekpan akipan Klang vengsung tengah numei te anawngkaisak zelzelkhat nahi sawnsawn hi.\nHih guta mibuanpa pen Klang vengsung aom Burglars Gang migilo tengtawh akithuah khat ahihi. Tukumsung bekbek inzong Klang vengsung bekbek ah innbuluh “Burglary Cases” 4 veibang hih Burglars Gang te’n neikhin uhhi.\nTuaban ah Taman Melawati ahzong tukumsung mahin khatveimah innbuluh ngeikhin uhhi.\nKlang Utara police chief Assistant Commissioner Yusoff Mamat in agenkhiatna ah nungkalsung in Kampung Rantau Panjang sungah innbuluh bekthamlo, innteeknu kibuanna vai aom ciangin Special Operation kibawl in migilo damiah guta teng ki bengkhia hi ci’n genkhia hi.\nNung Saturday ni inzong Kuala Lumpur huamsung aom Gombak leh Taman Medan ah Indonesia gammi pasal nih kimankhia a, tuatetawh hih innluh damiah te kizopna nei uh cihi.\nTuatawh kizom in Serious Crimes Division (D9) te’n Toll Plaza gei ah hih innluh mibuan Burglar-rapist pa aomna kankhiathei in, aman uh ahihi.\nHihpa pen abeisa May 27 ni inzong Meru vengsung aom innkhat ah innluh in alut laitak numeikhat buanding in kipan cihi. Kamphatna tawh numeinu ii anu in mukhalian ahih manin, honkhia thei cihi.\nKhakhatzong kihal manlo in nungkal Wednesday zingsanglam 4am hunpawl in Klang, Kampung Rantau Panjang aom innkhat buluh leuleu a, innteeknu khatguak inndei sungah alum amuh ciangin buanphot tadih sawnsawn hi.\nKum 34 aphakhin innteeknu “Housewife” pen amahguak lupna Bedroom sungah alum ahihi. Apasal leh atapa kum 4 aphakhin tegel pen lengnakhan Living Room ah atuamlup cihi.\nRelated: Malaysia, Klang vengsung aom Shopping Mall ii Ceiling kicimsuk, asi aliam omlo bilbel ~ ZD\nInnteeknu pen huhna ngending in otsawm himahleh innluhpa in apualam ah kalawmte nih omhi. Na otleh na innkuanpih teng thatmangding hi ung acih ciangin awng ngam nawnlo in, buan athuak kici hi. Sawltak #zomidaily\nPrevious: Naupangno kum 3 aphapan khat cikimekna lupna avangsung ah alu awkcip\nNext: America gam a Zomi te biakna kipawlna – ZBCA dinmun leh maban te atomkim


url: =Paikhiatna 29 | Siantongluan\n"Amaute in keima tungah siampi na a sep theihna dingun amaute na sianthosakna dingin amaute tungah na hih ding thute: Bawngtalno khat leh a sitbaanglo tuutal nih,\nleh silngo sawhloh anlum, sathau a kihel silngo sawhloh mohte, sathau tawh a kizut silngo sawhloh mohphengte la in. Tuate pen mangbuhnel tawh na bawl ding hi.\nLawh khat sungah tuate koihin tuate a lawhin paipihin, a bawngtal leh a tuutal nih zong na paipih ding hi.\n"Kikhopna buk kongkhakah Aaron leh a tapate na paipih ding a, tui tawh amaute na sil ding hi.\nNangmah in puante la-in, puantungsilh leh siampi puantualpi, siampipuan leh awmdal, Aaron silhsakin, hoihtakin a kigan siampipuan gakna tawh amah na gak ding hi.\nAma lu tungah dialpi khim sakin, dialpi tungah kumpi lukhu siangtho na khusak ding hi.\nNangmah in nilh sathau la-in, ama lu tungah sungin amah na nilh ding hi.\n"Tua ciangin nangmah in ama tapate paipihin, amaute, puantungsilh na silhsak ding a,\nkawnggakte tawh amaute gakin, amau lu tungah a lukhute uh na gak ding hi. Siampi nasepna pen a kip tawntung ngeina ahih manin amau-a hi ding hi. Tua bangin Aaron leh a tapate na kipsak ding hi.\n"Tua ciangin kikhopna buk mai-ah bawngtal na paipih ding hi. Aaron leh a tapate in bawngtal lu tungah amau khut nga ding uh a,\nTopa mai, kikhopna buk kongkhakah nangmah in a bawngtal na go ding hi.\nBawngtal sisan tawmkhat la-in na khutme tawh biakna tau kite na nuh ding a, si a omlai teng biakna tau bulah na sungkhia ding hi.\nA gilpi tuam a thau khempeuh leh a sin tunga a utok leh a kal nihte leh a kal tuam a thau na la ding a, biakna tau tungah tuate na hal ding hi.\nAhih hangin bawngtal sa leh a vun leh a ekte, giahphual pua lamah mei tawh na hal ding hi. Tua pen khialhna hanga biakna ahi hi.\n"Tua ciangin nangmah in tuutalte khat la-in, Aaron leh a tapate in tuutal lu tungah amau khut nga ding uh a,\nnangmah in tuutal go-in, a si la-in biakna tau kimkotah na theh ding hi.\nTua ciangin tuutal semnen-in, a sungkua leh a khete silin, a sabakte leh a lu tawh tuate koihin,\nbiakna tau tungah tuutal a bupin na hal ding hi. Tua pen Topa tungah meihal biakna hi a, a gim namtui, Topa tungah mei tawh kihal biakna ahi hi.\n"Nangmah in tuutal adang khat na la ding hi. Aaron leh a tapate in tua tuutal lu tungah amau khut nga ding uh a,\nnangmah in tuutal go-in, a si tawmkhat la-in Aaron taklam bil dawn leh ama tapate taklam bil dawnte leh amau taklam khutpi dawnte leh amau taklam khepi dawnte nuhin, si a omlai teng biakna tau kiimah na theh ding hi.\nTua ciangin biakna tau tunga a om si tawmkhat leh nilh sathau la-in Aaron leh ama puante tung leh a tapate leh a puante tungah na theh ding hi. Tua ciangin amah leh a puante leh a tapate leh a puante a siangtho hi ding hi.\n"Nangmah in tuutal thau, a mei, a gilpi tuam a thau, a sin pan a utok, a kal nihte, a kal tuam a thau, leh a taklam phei (bang hang hiam cih leh tuate pen kipsakna tuutal ahi hi)\nleh Topa mai-ah a om silngo sawhloh anlum lawh sung panin anlum khat, sathau tawh a kibawl anlum bek khat, leh moh pheng khat na la ding hi.\nHihte khempeuh Aaron khutsung leh a tapate khutsungah na koih ding a, Topa mai-ah vei-a piak dingin na vei ding hi.\nTua ciangin amau khutsung panin tuate na la ding a, Topa mai-ah a gim namtui dingin biakna tau tungah mei tawh kihal biakna banah na hal ding hi. Tua pen Topa tungah mei tawh kihal biakna ahi hi.\n"Nangmah in Aaron a kikipsakna tuutal sa-iik la-in Topa mai-ah vei-a piak dingin na vei ding hi. Tua pen nangma tanh hi ding hi.\n"Kipsakna sa pen Aaron leh ama tapate-a ding ahih ciangin, kipsakna tuutal panin a kipia, a kivei siampite tanh a phei leh vei-a piak sa-iikte na siangthosak ding hi.\nTua pen Aaron leh ama tapate-a dingin Israel mite tung panin a kaih tawntung ding uh ahi hi. Bang hang hiam cih leh thunuama amau biakna panin Israel mite in a piak ding siampite tanh ahi hi. Tua pen Topa tungah amau piak ahi hi.\n"Aaron biakna puan siangthote pen ama sih khit ciangin a tapate tungah kipia ding a, amaute sathau kinilhin a kikipsakna ding ahi hi.\nAma za luahin siampi na a sem a tapa in siangtho munah nasem dingin kikhopna bukah a pai ciangin ni sagih sung tuate silh ding hi.\n"Nangmah in kipsakna tuutal la-in a siangtho biakna mun khatah a sa na huan ding hi.\nAaron leh a tapate in kikhopna buk kongkhakah tuutal sa leh lawh sunga om anlum ne ding uh hi.\nAmaute in amaute a kikipsakna ding leh a siangthosak dingin kilemna a kibawlna tua ante ne ding uh a, ahih hangin a pualam mi in tuate ne theilo ding hi. Bang hang hiam cih leh tuate pen a siangtho biakna an ahi hi.\nKipsakna sate khat peuhpeuh ahi a, anlum ahi zongin, zingsang ciangdong a omlai leh nangmah in a omlaite mei tawh na hal ding hi. Tuate pen biakna an siangtho ahih manin kinelo ding hi.\n"Tua bangin nang kong thupiakte khempeuh tawh kituakin Aaron leh ama tapate tungah na hih ding a, ni sagih sung tawntung amaute ki-apna na bawl ding hi.\nKilemna dingin mawhna hanga biakna-in ni simin bawngtal khat na pia ding hi. Siangtho sakna dingin sathau na nilh ciang leh kilemna na bawl ciangin biakna tau-a dingin khialhna hanga biakna khat zong na pia ding hi.\nBiakna tau-a dingin ni sagih sung kilemna bawlin na siangthosak ding hi. Tua ciangin biakna tau a siangtho pen suak ding a, tua biakna tau a lawng peuhpeuh a siangtho suak ding hi.\n"Tu-in biakna tau tungah na piak tawntung dingte hih bang ahi hi: Nisimin a kizomin kum khat a pha tuuno nihta hi ding hi.\nTuuno khat zingsang lamin na pia ding a, adang tuuno khat nitak lamin na pia ding hi.\nTuuno a masa tawh annel lawh khat leh a oliv thau hai khat tawh a kihel leh tuibuah dingin leenggahzu hai khat hi ding hi.\nTuuno adang khat nitakin na pia ding a, zingsanga mah bangin a gim namtui ding, Topa mai-ah mei tawh kihal biakna-in an tawh biakna leh tuibuah tawh na pia khawm ding hi.\nNang tunga thu kong genna ding, nang tawh ka kituahna ding mun, Topa mai kikhopna buk kongkhakah na khang tawntungun a kipia tawntung ding meihal biakna hi ding hi.\nTua lai-ah Israel mite tawh ka kituah ding a, keima vang in tua mun siangthosak ding hi.\nKeimah in kikhopna buk leh biakna tau ka siangthosak ding a, keima siampi na a sem dingin Aaron leh a tapate zong ka siangthosak ding hi.\nIsrael mite lakah keimah tengin amau Pasian ka hi ding hi.\nAmaute lakah keimah ka tenna hangin Egypt leitang panin amaute a paikhiatpih Topa amau Pasian ka hihna amaute in hong thei ding uh hi. Kei pen Topa amau Pasian ka hi hi.


url: =Check Out These Major Deals on Exclusive Home Catarina Layered Solid Blackout and Sheer Grommet Top Curtain Panel Pair, Sand, 52x63\nExclusive Home Catarina Layered Solid Blackout and Sheer Grommet Top Curtain Panel Pair, Sand, 52x63\nExclusive Home Catarina Layered Solid Blackout and Sheer Grommet Top Curtain Panel Pair, Navy, 52x63\nExclusive Home Catarina Layered Solid Blackout and Sheer Gro ...\nExclusive Home Catarina Layered Solid Blackout and Sheer Grommet Top Curtain Panel Pair, Aqua, 52x63\nExclusive Home Catarina Layered Solid Blackout and Sheer Grommet Top Curtain Panel Pair, Turquoise, 52x63\nExclusive Home Catarina Layered Solid Blackout and Sheer Grommet Top Curtain Panel Pair, Rose Blush, 52x63\nExclusive Home Catarina Layered Solid Blackout and Sheer Grommet Top Curtain Panel Pair, Black Pearl, 52x63\nExclusive Home Catarina Layered Solid Blackout and Sheer Grommet Top Curtain Panel Pair, Winter White, 52x63\nExclusive Home Catarina Layered Solid Blackout and Sheer Grommet Top Curtain Panel Pair, Spicy Orange, 52x63\nExclusive Home Catarina Layered Solid Blackout and Sheer Grommet Top Curtain Panel Pair, Cloud Grey, 52x63\nExclusive Home Catarina Layered Solid Blackout and Sheer Grommet Top Curtain Panel Pair, Sand, 52x96\nCaterina Layered Solid Blackout with sheer top curtain panels Sand (Brown) 52x63 - Exclusive Home\nExclusive Home Medallion Blackout Grommet Top Curtain Panel Pair, Teal, 52x63\nExclusive Home Medallion Blackout Grommet Top Curtain Panel Pair, Taupe, 52x63\nExclusive Home Catarina Layered Solid Blackout and Sheer Grommet Top Curtain Panel Pair, Aqua, 52x96\nExclusive Home Catarina Layered Solid Blackout and Sheer Grommet Top Curtain Panel Pair, Turquoise, 52x96\nExclusive Home Medallion Blackout Grommet Top Curtain Panel Pair, Black Pearl, 52x63\nExclusive Home Academy Total Blackout Grommet Top Curtain Panel Pair, Blush, 52x63\nAcademy smooth, sateen curtain panels bring a rich look and luxurious feel to any space while providing all of the benefits of a total blackout panel. Created with smart …\nExclusive Home Academy Total Blackout Grommet Top Curtain Panel Pair, Navy, 52x63\non sale for $28.01 original price $33.99 $33.99 $28.01\nExclusive Home Kilberry Woven Blackout Grommet Top Curtain Panel Pair, Natural, 52x63\nExclusive Home Academy Total Blackout Grommet Top Curtain Panel Pair, Silver, 52x63\non sale for $39.99 original price $45.62 $45.62 $39.99\nExclusive Home Catarina Layered Solid Blackout and Sheer Grommet Top Curtain Panel Pair, Aqua, 52x108\nExclusive Home Catarina Layered Solid Blackout and Sheer Grommet Top Curtain Panel Pair, Turquoise, 52x108\nExclusive Home Catarina Layered Solid Blackout and Sheer Grommet Top Curtain Panel Pair, Navy, 52x96


url: =Thuthak tomkim ~ The Tedim Post (25 Aug) :: ZOMI DAILY\nThuthak tomkim ~ The Tedim Post (25 Aug)\nposted on 25 August 2020 at 9:28 pm Lomkholna: Myanmar, News, TedimPost, Zomi\nNews In Brief: Thuthak tomkim ~ The Tedim Post (25 Aug)\nNLD Khangnote makaihna tawh Lawibual veng, khang sang tualpi ah akibawl NLD Futsal Cup nuam tak kizo hi, cih thu kiza hi. Futsal team 16 pha in Champion – Sakollam FC, 1st runner up – Omega FC, 2nd runner up – Star FC leh 3rd runner up – Lengtong FC ten ngah uh hi.\nAugust 23, 2020 ni-in MOHS in a tangko khiat India pan hong ciah Tonzang Township, Cikha Khuapi ah Quarantine aki koih Tedim Township a om Kum 24 apha Case 442 pen nitak lam nai 6:00PM hunin Cikha khuapi pan Tedim Zatopi ah hong tung ta ci hi.\n2019-2020 Laisin kum Falam District sung pan Pil tungtuang (လူရည်ချွန်) sang naupang 6 te pahtawina piakna August 21, 2020 ni-in Falam Khuapi ah ki nei a, 1. Lal Pek Thuam (Falam, Tan 8) 2. Lydia Cing Khawl Huai (Falam, Tan 8) 3. Thein Min Oo (Falam, Tan 9) 4. Dawt Te (Falam, Tan 10) 5. Dal Nem Lun (Tedim, Tan 9) 6. Kam Sian Mun Khai (Tedim, Tan 10) te ahi uh hi.\n2019-2020 laisin kum a Tan 10 gualzo sangnaupangte mark pen kila thei nailo a, a kilak theih hun ding leh bangci kilak theih ding cih pen kumpi lam pan hong zasak kik ding hi ung, ci-in kumpi lam thunei U Moe Myint Kyaw in gen hi.\nRakhine State, Sittwe khuapi ah COVID-19 natna a nasiat kik vatna tungtawn in amau ut thu leh kipum piakna in a pai ahi Cidamna lam nasem mimal 20 val te August 23, 2020 ni-in Sittwe khuapi tungta uh ci hi.\n21 Century Panlong Khawmpi a 4 veina pen August 19-21, 2020 sung Nay Pyi Taw ah a kibawl sungin Gambup thukimna khenpi 3 te lungkimna suai kai thei uh hi. Hih thukimna sungah a kihel te pen Kumpi lam, Hluttaw, Galkapte, EAOs leh Party tuamtuam panin a kikup uh ahi hi.\nAugust 23, 2020 in State Counsellor Daw Aung San Su Kyi leh NLD party maikaite Nay Pyi Taw MICC-2 ah kimuh khopna nei uh hi. Hih ki muhkhopna pen Daw Su in Minister a sepzawh a khatvei na ci hi.\nUS Kumpi in US gamah Tik Tok app zatloh ding a tangkona hangin Tik Tok Company in USA Kumpi thu ka bawl ding uh hi, ci-in gen uh hi. USA gamah Tik Tok app a zang Million 175 val bang pha in Leitung bupah Billion 1 valin zang uh ci hi.\nUSA gam California khua ah gamkatna hangin kal khat sungin acres 1 million val bang kangtum hi, cih thu kiza hi. Gamkatna hangin inn 700 val bang kang tumin mihing 5 in sihlawh khin hi.\nMore: Zogam Politics khuahun\nAugust 23, 2020 ni Leitung bupah Covid-19 natna ngah Tein 230 val(23,256,567), asi Tein 8 val (805,733) leh adam kik Tein 140 val (14,975,529) phata hi. Source : 7day news, , Eleven Media, The Myanmar Times, Taungzalat Time, Thukai khawm : Lia Lu Lun, Lia Shang Shang.\nPrevious: A manpha sanggam numeite ~ Lian Tuang\nNext: Thuthak tomkim ~ The Tedim Post (26 Aug)\nChina ah suangmeihol khuk nasem mi 33 te awkcip in si ~ ZD\nGZA pan taangkona – Zomi Thanksgiving Day\nUNHCR leh Qualitas Clinic te’n thukimna bawlkhinta\nTulaai Leitung Thuthang Tuamtuam Updates July 7, 2016\nZomi ading tangkona: Sinnatna\nMitphial lakding kineih in nungak te nawi aban meksaksak khat kiman\nMalaysia: Pistol tawh innkuan mi 4 akaplumpa zong Palik te’n kaplumta\nZomi Innpi (Zomi Center) USA neihzawh nading sumkaihkhop nadingvai zaksakna\nNakam kepzawh sawm in


url: =ZIUSA Genvai: October kha sung Genvai ah kihelna kinei thei :: ZOMI DAILY\nposted on 5 October 2014 at 11:28 pm Lomkholna: News, ZIUSA, Zomi\nDear USA gam sung-a om Zomi U leh Nau: ZIUSA kipawlna min tawh hong hopih ungh. ZIUSA kipawlna in sihna tungtang ah luang kiphaamna ding in vaihawmna ahi ZIUSA Genvai ah Thukhunpom thak (a kihel thak) ding October, 2014, kha sung sanna kinei ahih man in ZIUSA Genvai ah thukhunpom-thak (akihel thak) a suak nuam-te in amanlang in a nuai-a ZIUSA Genvai Tanupi (Genvai-pu) Pa Tual Sawm Lian tawh kizom-in Thukhunpom thak na suahna ding un kong zawn uh hi.\nNovember leh December (2014) kha sungteng Genvai Thukhunpom thak sanna kinei lo ding-a, January (2015) kha ciangin sanna kinei kik pan ding hi. “ Kum khat sungah kha (4) sung, kha (3) sial in kha (1) sungta (Quarterly) in Genvai Thukhun pom thak sanna ki nei thei ding hi. January, April, July, October kha teng in genvai Thukhun pom thak sanna ki nei thei ding hi.” – Thukhun –IX: 1, ZIUSA Genvai Thukhun.\nTu hun ciang (10/5/2014; 10:00 ET) ZIUSA Genvai Thukhunpom Zomi Innkuan kipawlna (30) pan leh Zomi Innkuan kipawlna aom nai lohna pan mimal in hong lut mimal (2586) kipha-a, Kivuina Sum piak theih ding in Genvai Thukhumpom sungpan sihna a tuak khat a ding in Genvai Thukhun tawh kituak in atampen ciangtanna ahi $ 10,000 (Tulsawm) cing ki nei hi.\nZIUSA Genvai a kineih zawh (November, 2013) Thukhunpom sungpan sihna tuak mimal (4) luangphamna kinei khin hi. Kizop nang Genvai Tanupi: Pa Tual Sawm Lian (Bawi Lian) Secretary of Genvai, Zomi Innkuan USA, Inc. 2529, E 88th St, Apt # 612 Tulsa, OK 74137 716-228-5071 (Cell); sawmlian73@gmail.com Zomi sungah, Executive Committee, Zomi Innkuan USA, Inc., October 05, 2014 (Sunday)\nPrevious: Kha Siangtho Kuacik Suah kei ni\nNext: Khuado Pawi leh ZIOK makai panmun kiteelna


url: =TAKKHEH ZOMI(Part I)\nZomite' sungah,khua tuamtuam,biakna tuamtuam leh pauzia(aw' suah/kaih)tuamtuam i om hangin,i vekpi-in,nam khat,sa khat i hi-a,leitung munuam,gamtuam ah i teeng/om zongin,Zomi i hihna bei thei lo hi.Tua banah Zomite' sungah,A pil/siam i om mah bangin,a hai ki om a,a hau i om mah bangin,a zawng zong ki om hi.Dinmun leh nuntak,khuasak ziate kibang loin,koimun koikuam-ah i hei zongin,Zomi i hihna sungah pumkhat,sakhat tawh a nungta khawmte i hi hi.\nZomite' sungah gam leh minam it in,a vei mahmah i om mah bangin,a it khol lo leh a vei khol lo pawlkhat ki om veve a,ahi zongin it-in,i vei a,mudah in,i vei kei zongin,Zomi mah i hi veve hi.Gam leh minam it in,vei ing ci-in,gengen in,i gelhgelh hangin zong,i lungsim puakzia taktak leh i nuntak zia taktakte limlang et banga kimu thei ding hi leh,itna maan leh veina maan taktak anei ki tam muh hetlo ding hi.Kei a kipan,a kuama tek pen,ei om mun ciat-ah,a ciak thei,a gen thei leh a gelhgelh thei bek i hi-a,mit a muh theih dingin sepkhiatna taktak tawm mahmah hi.\nHi bang ka gen ciangin,midangte bek a gen hi loin,kei mahmah zong aki gengen ka hi hi.Kei mahmah in zong,Zogam leh Zomi adinga kasep theih lian penin,nisim in tatsat loin thungetsakna lian bek mah hi-a,mit a muh theih in,Zogam leh Zomi adingin kasep peuhmah bangmah om lo hi.Ahi zongin Zogam leh Zomi adingin geelna, ngimna lianpi ka nei-a,a taangtung nai lo hi zaw hi.Hi bangin,Zogam leh Zomi adingin thakhat thu-in,kasep theih pah loh hangin,Zogam leh Zomi adingin geelna,ngimna hoih ka neih theih pen,(kuama phawkpih loh khat-in),ka lungdamin ka ang'tang sim mahmah hi.\nZogam leh Zomipih khempeuh,itna maan tawh ka it a,ahi zongin Zogam leh Zomite' phattuamna dingin,bangmah sem khia lo ka hihna leh pilna,siamna ka neih lohna in,ka itna thu ka sutsut ding leh ka gelhgelh ding hong thanemsak hi.Tua ahih manin,Zogam leh Zomi tawh kisai thu leh gam leh minam it nading,khantoh nading,etc…,cihte ka tam gen/gelh ngam ngei kei hi.Ahi zongin,ka phawk giugiau thu khat in; "Zogam leh Zomite adingin,bangmah piakhia zo loin,bangmah sem khia zo lo hi mah ta le'ng,i omna kiu khat panin,kuamah in hong theihpih sese ta kei leh,a dah khat dahpih thei-in,a lungdam khat lungdampih thei-a,thu i na ngetsak sakna pen,Zogam leh Zomite it-in,i veina khat hi,"cih thu ahi hi.Hi bang teng tawh Zogam leh Zomi adingin,kal khat suan phot ni.\n(TAKKHEH ZOMI,Part II) Lamen lai hang. <<<<<<<<<<< David Tuang >>>>>>>>>>